text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Inama zigirwa abamaze gushyingirwa
Mwene Data na murumuna wanjye: Mwafatanishijwe isezerano ryo kuzabana mu minsi yose yo kubaho kwanyu. Mwatangiye kwiga iby’imibereho y’abashyingiranywe. Umwaka wa mbere w’imibereho y’abashyingiranywe ni wo mwaka wo kugira ibyo mumenya, ni wo mwaka umugabo n’umugore biganamo ingeso, nk’uko umwana yiga ibyigisho mu ishuri. Nimutyo muri uwo mwaka wa mbere wo gushyingirwa kwanyu he kubamo ibintu bizonona umunezero wanyu wo mu gihe kizaza.IZI2 26.3
Gusobanukirwa neza n’umubano w’abashyingiranywe ukwiriye, ni umurimo wo gukorwa mu myaka y’ukubaho k’umuntu yose. Abashyingiranywe baba binjiye mu ishuri batazarangiza muri ubu bugingo. Mwene Data, igihe cy’umugore wawe n’imbaraga ze n’munezero we bibaye isanga n’ingoyi ku byawe, uko umumereye bishobora kuba impumuro y’ubugingo cyangwa iy’urupfu izana urupfu. Witonde cyane utangiza ubugingo bwe.IZI2 26.4
Murumuna wanjye, ukwiriye kwiga ubungubu ibyigisho bya mbere by’ingirakamaro byerekeye ku nshingano z’imibereho y’uwashyingiwe. Uramenye ujye wiga ibyo byigisho uko bukeye n’uko bwije ubikiranutsemo. Ntukagire ubwo winuba cyangwa ngo ugire ikizizi. Ntukifuze kumererwa neza mu bugingo no kudamarara. Jya uhora wirinze kugira ngo udakundira umutima wo kwikanyiza kukubamo.IZI2 27.1
Mu gufatanywa ko mu mibereho yanyu niho urukundo rwanyu rukwiriye gutuma munezeranwa. Umuntu wese akwiriye kunezeza undi. Uwo ni wo mugambi Imana ibafitiye. Ariko kuko mukwiriye kuba umwe, nta we ukwiriye kuburira ubumwe ku wundi. Umuntu wese ni uw’Imana. Mukwiriye kuyibaza muti: Mbese icyiza ni ikihe? Mbese ikibi ni ikihe? Nabasha nte gusohoza neza umugambi wo kuremwa kwanjye? “Ntimuri abanyu ngo mwigenge, kuko mwaguzwe igiciro. Nuko rero mutume imibiri yanyu ihimbaza Imana.” (1 Abakorinto 6:19, 20). Urukundo mukunda umuntu rukwiriye gukurikira urwo mukunda Imana. Ubwinshi bw’urukundo rwanyu rukwiriye gusendera rugana ku wabitangiye. Iyo umuntu agize imibereho ihwanye n’uko Imana ishaka, umutima we uyikunda bihimbaje kandi byimazeyo. Mbese urukundo rwanyu rutagira uko rungana murukunda uwabapfiriye? Niba ari ko biri, gukundana kwanyu kuzakurikiza gahunda yo mu ijuru.IZI2 27.2
Urukundo rubasha kubonerana nk’isarabwayi kandi kwera kwarwo kukaba kwiza cyane, nyamara rukaba rukiri ruke kuko rutari rwavugutirwa ngo rugeragezwe. Nimugire Kristo uwa mbere n’uwa nyuma muri byose. Nimujye muhora mumwitegereza, niho urukundo mumukunda ruzarushaho kugwira uko bukeye n’uko bwije, kandi rurusheho gukomera kuko rwemeye kugeragereshwa imibabaro. Kandi uko urukundo mumukunda ruzarushaho kugwira, ni ko urukundo namwe mukundana ruzarushaho kuba rwinshi kandi rukarushaho gukomera. “Ariko twebwe twese, ubwo tureba ubwiza bw’Umwami, tubureba nko mu ndorerwamo, mu maso hacu hadatwikiriye, duhindurirwa gusa na we, tugahabwa ubwiza buruta ubundi kuba bwiza.” (Abakorinto 3:18). Noneho ubu mufite inshingano yo gukora icyo mutari mwashoboye gukora mbere. “Nuko... mwambare ineza, no kwicisha bugufi, n’ubugwanzeza, no kwihangana.” “Mugendere mu rukundo, nk’uko Kristo yadukunze.” Mwige iki cyigisho mwitonze: “Bagore. MugandukireIZI2 27.3
abagabo banyu nk’uko mugandukira Umwami wacu: kuko umugabo ari we mutwe w’umugore we, nk’uko Kristo ari umutwe w’Itorero. . . .Ariko, nk’uko itorero rigandukira Kristo, abe ari ko abagore bagandukira abagabo babo muri byose. Bagabo, mukunde abagore banyu, nk’uko Kristo yakunze itorero, akaryitangira.” ( Abakolosayi 3:12; Abefeso 5:22-25.)IZI2 28.1
Gushyingirwa. ari ko gufatanywa mukaba umwe mu mibereho yose, ni igishushanyo cy’ubumwe Kristo afitanye n’itorero rye. Umutima Kristo afitiye itorero, ni wo mutima umugabo n’umugore bakwiriye kugirirana.IZI2 28.2
Nta n’umwe, ari umugabo cyangwa umugore. ukwiriye gutegeka. Uwiteka yabitanzemo icyigisho gikwiriye kutuyobora muri ibyo. Umugabo akwiriye kurinda umugore we nk’uko Kristo arinda itorero. Umugore na we akwiriye kubaha no gukunda umugabo we. Bombi bakwiriye kugira umutima w’ineza, bakagambirira yuko batazababazanya cyangwa ngo bahemukirane.IZI2 28.3
Mwene Data nawe murumuna wanjye, mwembi mufite imbaraga yo gutegeka ikomeye. Iyo mbaraga mushobora kuyigira umugisha ukomeye cyangwa umuvumo ukomeye kuri mwe no ku bo mubana. Ntimugahatane. Ngo umwe ashake ko undi akora nk’uko ashaka. Ntimushobora gukora ibyo kandi ngo munakundane. Kugaragaza ko wikunda byonona amahoro n’umunezero w’urugo. Ntimukagirane impagarara mu minsi yo kubana kwanyu. Nimugenza mutyo muzababara mwembi. Mugire ineza ku mvugo kandi mube abanyamahoro mu byo mukora, ibyo mwifuza byanyu mubireke. Murinde cyane amagambo yanyu, kuko afite imbaraga yo kuzana icyiza cyangwa kubabaza undi. Ntimugakundire ubukana kumvikana mu magambo yanyu. Mu mibereho yanyu yafatanijwe mujye muzanamo impumuro y’ishusho ya Kristo.IZI2 28.4
Igihe umugabo atarafatanywa n’umugore mu gihe cyo gushyingirwa, akwiriye kwiga uburyo bwo kwitegeka no gukorerana n’abandi. Mwene Data, ukwiriye kuba umugwaneza, ukihangana, ukababarira. Wibuke yuko umugore wawe yemeye ko umubera umugabo, bitari ukugira ngo ubone uko umutegeka, ahubwo ngo umubere umufasha. Ntuzagire ubwo uba inkazi n’umunyagituna. Ntugakoreshe imbaraga ngo uhatire umugore wawe gukora nk’uko ushaka. Wibuke yuko na we agira umutima ushaka gukora icyo yishakiye nk’uko nawe ushaka gukora ibyawe. Wibuke kandi yuko ufite amahirwe yo kumenya byinshi. Jya uba umunyebambe n’inyangamugayo. “Ubwenge buva mu ijuru, ubwa mbere buraboneye, kandi ni ubw’amahoro, ni ubw’ineza, bwemera kugirwa inama, bwuzuye imbabazi n’imbuto nziza.” (Yakobo 3: 17).IZI2 29.1
Mwene Data nawe murumuna wanjye, mwibuke yuko Imana ari urukundo kandi yuko kubw’ubuntu bwayo mushobora kunezeranwa, nk’uko mwabisezeranye mu masezerano yo gushyingiranwa kwanyu. Kandi mushobora gukoresha ubwenge n’imbaraga mugafasha imibereho igoramye ikagororokera Imana mubiheshejwe n’imbaraga y’Umucunguzi. Icyo Kristo atabasha gukora ni ikihe? Araboneye mu bwenge, mu gukiranuka no mu rukundo. Ntimukikingirane, ahubwo munyurwe musesekazanyeho urukundo rwanyu. Mukoreshe uburyo bwose bwatuma musangira umunezero, n’ababazengurutse, mufatanye nabo urukundo rwanyu. Amagambo y’ineza, kurebana impuhwe, amagambo y’umunezero, yabasha kubera benshi barushye kandi bihebye nk’agacuma k’amazi akonje ku mutima wishwe n’inyota. Ijambo ry’umunezero, umurimo w’ineza, bishobora kugera aho byoroshya imitwaro iremereye ibitugu byarushye. Umunezero nyakuri uboneka mu murimo utikanyiza. Kandi ijambo ryose n’umurimo wose wakozwe muri ubwo buryo byandikwa mu bitabo byo mu ijuru ko byakorewe Kristo. Kristo yarivugiye ati: “Ubwo mwabikoreye umwe muri bene Data aba boroheje hanyuma y’abandi, ni jye mwabikoreye.” (Matayo 25:40.)IZI2 29.2
Nimugume mu mucyo w’urukundo rw’Umukiza. Niho uko mumeze, kuzahesha abo mu isi umugisha. Nimureke Umwuka wa Kristo abe ari we ubayobora. Nimureke amategeko y’ineza ahore ku minwa yanyu. Kwihangana no kutikanyiza bigaragarira ku magambo n’imirimo by’ababyawe ubwa kabiri bakagira imibereho mishya muri Kristo.IZI2 30.1


c: text/html

text:
Ushobora kuba uri muri bacye batamuzi,gusa izina Queen Kunta rirazwi kandi cyane. Ndetse cyane cyane  ku mbuga nkoranyambaga. kuri ubu Queen yashatse kwigisha isomo ibihumbi by’abamukurikira ku rubuga rwa Snapchat ariko yifashisha ishusho fatizo yatera bamwe mu bayireba isoni.
Queen yifashishije ifoto igaragaza umugore n’umugabo bari gutera akabariro,ndetse yanditseho amagambo agira ati”
Umugabo: Igits*na kimeze gute ?
Umugore : ni gitoya.
Queen  arongera  ati “Isomo : buri gihe ujye ukoresha ukuri,utitaye ku biriho ” maze ashyiraho agashushanyo ko kumirwa no guseka.
Isomo  Queen yahaye abantu ni ingezi mu buzima gusa igishushanyo yifashishije nka mwalimu ni agahomamunwa ariko wenda buriya kuri we niyo mfashanyigisho yari imuri hafi.
Ngayo nguko ay’umukobwa wavuzweho ko yakundanyeho na Nizzo ariko ntibyajya ku karubanda.
https://www.youtube.com/watch?v=sRu-9LHNH8U

robotstxt: allowed

filter: keep


text:
Hirya no hino mu Turere dutandukanye tw’u Rwanda,ubu hera ibigori bimeze neza kandi ku bwinshi.N’iyo bikiri mu murima biba bishamaje. Byasarurwa bikaba ibindi.Si ukubirya kakahava!
Byaba byokeje cyangwa bitetse,ibigori ni Mugorentunsige. Ntibigora ku itabaro.Haba mu modoka cyangwa mu murima, ubitamira ugenda ntibikubuze no gukubita isuka.Umwana na we iyo acyeguye arwana na cyo ntiyongera kurira.
Nyamara burya si ku busa bimerera nabi abanyagifu.N’ubwo umuntu abikubita amaso amazi akuzura akanwa,byifitemo ibinyamyunyu(acides gras) bitagwa neza umubiri w’umuntu.Ahandi babihinga nk’ibiryo by’amatungo.
Twandika ibi,ntituzinduwe no guca intege abo bitera akanyamuneza, bakabyiririrwa bakanabirarira.Hari n’ubwo aba ari byo biboneka ku bwinshi kandi bihendutse.Aha birumvikana ko ntawabireka kandi ari byo yejeje byonyine.
Nanone ariko hari uwakwibaza niba kuvuga ko bitera gusaza imburagihe hari aho bihuriye n’amabwiriza yo kubihinga ku bwinshi aherekejwe n’amategeko abuza kubirya binyuranyije n’amategeko.Nawe se,nko kuva mu mwaka wa 2011, ngo nta muturage wemerewe guca cyangwa kotsa ikigori! Amategeko nk’aya ari mu Mirenge itari mike:
Biragaragarira amaso ko aya ari amategeko y’uburyo bwo guhingira isoko no kurengera umuhinzi!Ni ukuvuga ko ibigori bigomba kuribwa n’uwabihashye.Ubutaha hazajyaho amategeko y’uburyo bwo kubirya(loi de la consommation)burenze kubyotsa no kubijyana mu isoko(gukoramo amavuta yo kurya no kwisiga,inzoga zikaze,ibisuguti..).
Ntawahirahira ngo yirengagize akamaro k’ikigori kandi gikize ku ntungamubiri nka calcium,magnésium,fer na zinc umubiri ukenera mu kwiyubaka(croissance).Nyamara nk’uko tubikesha ikinyamakuru passeportpsante.net, ngo ikigori nanone gikungahaye kuri « acide phytique » yizingira kuri izo ntungamubiri ikazibuza gukwirakwira vuba mu mubiri, aribyo bituma uruhu rukomera aho koroha.Ibi bikaba byiza ku matungo aba agomba gutanga umusaruro vuba.
Bityo,abarya ibigori cyane kandi kenshi(byaba sirop,amavuta y’ibigori,ubugari…)barakomera ariko bagakenyuka vuba kuko bataramba(ni accélérateur de vieillesse).Ni aho kubirya mugereranya(avec mesure et modération).
By P.B


text:
IGICE CYA 9
Tugomba kunanira ibishuko
MBESE, nta na rimwe mugenzi wawe yigeze kugusaba gukora ikintu kibi?— Yaba yarakubwiye ko nushobora kugikora uzaba uri akagabo? Yaba se yarakubwiye ko kugikora ari ibintu bishimishije kandi ko atari bibi?— Iyo umuntu adusabye gukora ibintu nk’ibyo, aba agerageza kudushuka.
Twakora iki mu gihe tugeze mu bishuko? Mbese, tugomba kwemera gushukwa, bityo tugakora ibibi?— Turamutse tubyemeye, twababaza Yehova Imana. Ariko se, uzi uwo twaba dushimishije?— Nta wundi utari Satani.
Satani ni umwanzi w’Imana, kandi natwe ni umwanzi wacu. Ntidushobora kumubona kubera ko ari ikiremwa gifite umubiri w’umwuka. Icyakora, we ashobora kutubona. Umunsi umwe, Satani yavuganye na Yesu, ari we Mwigisha Ukomeye, maze agerageza kumushuka. Reka turebe uko Yesu yabyifashemo, bityo turi bumenye uko natwe twabigenza turamutse tugeze mu bishuko.
Igihe cyose, Yesu yashakaga gukora ibyo Imana ishaka. Ibyo yabigaragarije abantu bose abatizwa mu Ruzi rwa Yorodani. Yesu akimara kubatizwa, ni bwo Satani yagerageje kumushuka. Bibiliya ivuga ko Yesu amaze kubatizwa, ‘ijuru ryamukingukiye’ (Matayo 3:16). Ni ukuvuga ko icyo gihe noneho, Yesu yatangiye kwibuka ibintu byose birebana n’ubuzima bwe bwa mbere ari kumwe n’Imana mu ijuru.
Yesu amaze kubatizwa, yagiye mu butayu kubera ko yashakaga gutekereza ku bintu yari atangiye kwibuka. Yamazeyo iminsi mirongo ine, n’amajoro mirongo ine. Icyo gihe cyose, yakimaze atarya. Nyuma y’iyo minsi yose rero, birumvikana ko yari ashonje cyane. Icyo ni cyo gihe Satani yagerageje kumushuka.
Satani yaramubwiye ati ‘niba uri Umwana w’Imana, bwira aya mabuye ahinduke imigati.’ Nawe uzi ukuntu imigati imwe n’imwe yari kuba iryoshye! Ariko se, Yesu yari afite ubushobozi bwo gufata amabuye akayahindura imigati?— Yari abufite rwose. Kubera iki? Yesu yari Umwana w’Imana. Bityo, yari afite ububasha budasanzwe.
Mbese, iyo uza kuba uri Yesu, Satani akagusaba gufata ibuye ngo urihindure umugati, wari kubyemera?— Zirikana ko Yesu yari ashonje. Mbese, kwemera kubikora rimwe gusa, hari icyo byari kuba bitwaye?— Yesu yari azi neza ko bitari byiza gukoresha imbaraga ze muri ubwo buryo. Yehova yari yaramuhaye izo mbaraga kugira ngo afashe abantu kuba incuti z’Imana. Nta bwo yagombaga kuzikoresha ku bw’inyungu ze.
Ahubwo, Yesu yabwiye Satani ibyanditswe muri Bibiliya, ati ‘umuntu ntatungwa n’umugati gusa, ahubwo atungwa n’amagambo yose ava mu kanwa k’Imana.’ Yesu yari azi ko gukora ibishimisha Yehova ari byo bifite akamaro kuruta kugira ibiryo.
Ariko Satani yarongeye aramugerageza. Yafashe Yesu, amujyana muri Yerusalemu, amushyira hejuru y’urusengero, maze Satani aramubwira ati ‘niba uri Umwana w’Imana, ijugunye hasi. Kubera ko handitswe ko abamarayika b’Imana bazakurinda gukomereka.’
Kuki Satani yavuze ayo magambo?— Yashakaga gushuka Yesu kugira ngo akore igikorwa kitarangwa n’ubwenge. Icyo gihe nanone Yesu yanze kumvira Satani. Yabwiye Satani ati “handitswe ngo ‘ntukagerageze Uwiteka Imana yawe.’” Yesu yari azi ko bitari byiza gushyira ubuzima bwe mu kaga agerageza Yehova.
Satani ntiyigeze acika intege. Yarongeye afata Yesu, amujyana ku musozi muremure cyane. Bagezeyo, yamweretse ubwami bwose bwo mu isi n’icyubahiro cyabwo. Maze Satani abwira Yesu ati ‘biriya byose ndabiguha, nupfukama ukansenga.’
Tekereza ibyo bintu Satani yashakaga guha Yesu! Mbese, ubwami bwose bw’abantu ni ubwa Satani koko?— Yesu ntiyigeze ahakana ko atari ubwa Satani. Iyo buza kuba atari ubwa Satani, Yesu yari kumunyomoza. Koko rero, Satani ni we utegeka ubwami bwose bw’isi. Ndetse Bibiliya imwita “umutware w’ab’iyi si.”—Yohana 12:31.
Wari kubigenza ute iyo Satani agusezeranya ko hari ikintu yari kuguha uramutse wemeye kumusenga?— Yesu yari azi ko bitari byiza gusenga Satani, uko ibyo yashakaga kumuha byari kuba bingana kose. Ni yo mpamvu Yesu yamubwiye ati ‘genda Satani! Kuko Bibiliya ivuga ko Yehova Imana yawe ari we wenyine ugomba gusenga kandi akaba ari we wenyine ukorera.’—Matayo 4:1-10; Luka 4:1-13.
Natwe hari igihe tujya tugera mu bishuko. Mbese, hari bimwe waba uzi?— Dore urugero rumwe. Mama wawe ashobora kuba yatetse utugati turyoshye cyane, cyangwa yaguze imineke, hanyuma akavuga ko utagomba kubikoraho isaha yo kurya itaragera. Ariko noneho, wowe urumva ushonje cyane. Icyo gihe, ushobora kugwa mu bishuko, ugashaka kubiryaho isaha itaragera. Mbese, muri iyo mimerere, uzumvira mama wawe?— Satani we ashaka ko usuzugura mama wawe.
Ibuka uko Yesu yabigenje. Na we yari ashonje cyane. Ariko yari azi ko gushimisha Imana ari byo bifite akamaro kuruta kurya. Nawe rero ushobora kwigana Yesu wumvira ibyo mama wawe akubwira.
Nanone abandi bana bashobora kugusaba kunywa ibiyobyabwenge. Bashobora kukubwira ko nubinywa, uzumva umeze neza. Ibiyobyabwenge bishobora kugutera indwara ikomeye, ndetse bishobora no kukwica. Hari n’igihe umuntuashobora kuguha itabi, kandi uzi ko na ryo ari ikiyobyabwenge, maze akakubwira ati ‘tumuraho sha, uraba ubaye akagabo.’ Wabigenza ute?—
Ibuka uko Yesu yabigenje. Igihe Satani yamusabaga gusimbuka avuye hejuru y’urusengero, burya yageragezaga kumushuka kugira ngo ashyire ubuzima bwe mu kaga. Yesu we yanze kubikora. Wowe se wabigenza ute umuntu agusabye gukora ikintu gishobora kuguteza akaga?— Yesu yanze kumvira Satani. Nawe ntugomba kumvira abantu baba bashaka kugukoresha ibintu bibi.
Hari igihe umuntu ashobora kugusaba gusenga igishushanyo cyangwa ishusho, kandi uzi ko Bibiliya itubuza gukora ibintu nk’ibyo (Kuva 20:4, 5). Ibyo bishobora kubaho nko mu munsi mukuru ku ishuri. Hari n’igihe bashobora kukubwira bati ‘niwanga kubikora, ntuzagaruke mu ishuri.’ Wabigenza ute icyo gihe?—
Iyo turi hamwe n’abantu bakunda gukora ibintu byiza, gukora ibyiza biratworohera. Ariko iyo twe dushaka gukora ibyiza kandi bagenzi bacu bo bashaka ko dukora ibibi, gukora ibyiza biratugora cyane. Bagenzi bacu bashobora kuvuga ko ibyo bakora atari bibi cyane. Ariko icyo wowe ugomba kwitaho, ni ukumenya icyo Imana ibivugaho. Imana ni yo izi neza ibyiza ibyo ari byo.
Bityo rero, uko byagenda kose, ntitugomba kwemera gukora ibintu Imana ivuga ko ari bibi. Nitubigenza dutyo, tuzaba dushimisha Imana. Ntituzigera dushimisha Satani.
Niba ushaka ibindi bitekerezo ku birebana n’icyo wakora kugira ngo utsinde ibishuko, soma imirongo ikurikira: Zaburi ya 1:1, 2; Imigani 1:10, 11; Matayo 26:41 na 2 Timoteyo 2:22.


text:
Paruwasi ya EAR Hanika yibutse abakirisitu, abari abanyeshuli n’abakozi b’ibigo bitandukanye byo ku i Hanika (Nyanza), bazize Jenoside yakorewe Abatutsi muri Mata 1994.
Icyo gikorwa cyabaye kuri uyu wa gatandatu tariki ya 01/07/2017. Kitabiriwe na Nyiricyubahiro Umwepisikopi wa EAR, Diyoseze ya Shyogwe ari hamwe n’abihaye Imana batandukanye b’iyo Diyoseze, abayobozi batandukanye mu nzego za Leta, Abanyeshuli n’abakozi b’ibigo bya EAR biri ku i Hanika, Abakirisitu ba Paruwasi ya Hanika hamwe n’abandi baturage, abafite ababo baguye ku i Hanika, inshuti n’abandi bantu batandukanye. Abantu bibukwa muri Paruwasi ya Hanika barenga 277. Mu butumwa Umwepisikopi wa Diyoseze ya Shyogwe yatanze yibanze ku gushishikariza abantu guha agaciro ubuzima bwa bagenzi babo kuko aricyo cyabuze mu Rwanda mu mwaka wa 1994. Twibutse ko insanganyamatsiko y’uyu mwaka igira iti: “Twibuke Jenoside yakorewe Abatutsi, turwanya ingengabitekerezo ya Jenoside, dushyigikira ibyiza twagezeho”.


text:
3D Eva Abana Isakoshi Yumufuka Amashuri Yincuke Rucksack
Ibisobanuro birambuye
Ibiranga ibicuruzwa
Premium 3D EVA Ifite Imbere Isakoshi hamwe no gufunga Zipper
Iyi mico myiza cyane ya 3D Eva ibikapu bito byoroshye byoroshye guhindurwamo imishumi yigitugu, ikiganza cyo gutwara hamwe nicyumba gikuru.
Isakoshi nini ifite ingaruka nziza ya 3D
gutuma inyuguti zisohoka muburyo bwimbere
Udupapuro twahinduwe
Abana bazakundana gusa niyi mifuka nziza
Gukoresha gusaba kwishuri, siporo, ibiruhuko, ijoro ryose, igikapu cyo koga nibindi.
Ibisobanuro birambuye
Ibicuruzwa nyamukuru: Umufuka udoda, Umufuka w ipamba, igikapu kigurishwa, igikapu cyo gushushanya, igikapu cya Duffle, igikapu cya Cooler, igikapu cyo kwisiga, igikapu.
Reba "HANO" kugirango umenye byinshi kubintu bishya byimifuka yacu.
Nigute ushobora gutumiza?
Twohereze Kubaza-Kwakira amagambo yatanzwe-Muganire birambuye-Emeza icyitegererezo-Amasezerano yo gusinya & kubitsa- Umusaruro rusange-Witeguye ubwato.
Twishora mubikorwa byo kugurisha no kugurisha imifuka kumyaka 10, hamwe nuburambe bwumwuga mugukora imifuka.
Turemeza ko serivisi nziza kandi nziza, gutanga ku gihe.
Gupakira
Ibisobanuro birambuye: Gupakira birashobora gukorwa ukurikije icyifuzo cyawe
Ibisobanuro birambuye: Biterwa numubare wibyo watumije.Mubisanzwe nyuma yiminsi 35 nyuma yicyemezo cyemejwe
Kohereza
Tuzahitamo Express ikwiye niba igihe cyawe cyihutirwa cyangwa ibicuruzwa bitaremereye cyane.
Tuzohereza ibicuruzwa mumyanyanja mukirere niba ibicuruzwa biremereye kandi gutanga umwanya birahagije.
Tuzohereza ibicuruzwa mububiko bwawe niba ufite sosiyete yawe itwara ibintu.
Utanga umufuka wabigize umwuga nyamuneka tubwire ibyo usabwa niba udashobora kubona igikapu kibereye kurubuga rwacu.
Ningbo Lohas Inganda, Ltd.
2-212, No 5, Feng Umuhanda, Umuhanda wa Zhuangqiao,
Akarere ka Jiangbei, Ningbo, Ubushinwa
Terefone igendanwa / whatsapp: +86 18057473319 Tel: 0574-87578500
Ibaruwa / skype no.:joy@nb-lohas.com


text:
Imashini ya Laser Yumwuga Gukuramo Salon Imashini nziza yo gukuramo umusatsi
Incamake
Igitekerezo
Ibyiza
Parameter
Eos Ice Prime ikoresha 1600W yububasha bukomeye bwa trio-wavelength (Alex755nm, Diode 808nm, Yag 1064nm) tekinoroji yo kuvura neza.Ingufu zikora muburyo butaziguye kumisatsi ya dermis.Ikuraho melanin mumisatsi yumusatsi itangiza uruhu rusanzwe hamwe na glande ibyuya, ifasha kugera kumigambi yo gukuramo umusatsi byihuse kandi 100%.
Alex755nm:umusatsi mwiza wamabara meza, nkamaso niminwa yo hejuru
Diode808nm:Hagati yimisatsi yumukara, nkamaboko, amaguru, umusaya
Yag1064nm:Imbaraga zinjira cyane, zikora kumisatsi yijimye, itekanye kandi ikora neza, nkigituza nintoki
Hand Imikoreshereze yubuhanga buhanitse
1. Ibibanza bikomeye byuburyo butandukanye: hitamo ahantu ukurikije aho bivuriza
Ubuvuzi bwihuse bwa 15 * 18cm ahantu hanini, igihe cyo kuvura no kugabanya protocole
ConcentrationImbaraga za 15 * 30cm nini nini, hamwe ningaruka zidasanzwe
PortIcyuma gisimbuza icyambu, icyuma gikora kandi cyoroshye
2. Ingufu zidasanzwe-1600W
Ukoresheje ibisekuru bigezweho bya laseri, ingano nto n'imbaraga nyinshi
3. Ongeraho ecran ikoraho kubasaba
ecran ikoraho kubasabye irahari kubijyanye no kuvura umusatsi wabigize umwuga kandi neza
Abasaba batoya-Ingano ntoya, yoroshye kandi yuzuye
Kuvura byoroshye ahantu ubusanzwe bigoye kuhagera, harimo ugutwi, izuru, n'iminwa, imiterere yagoramye.
Sisitemu y'ubwenge ikora-ibipimo bya AI
Sisitemu yamakuru yumwuga ihita ihindura ibipimo ukurikije ibikenewe bitandukanye, amabara yuruhu atandukanye, igitsina, ibice, hamwe nibara, ubunini nubuso bwumusatsi kugirango ugenzure neza.
Kuzamura sisitemu yo gukonjesha
Kora neza neza amasaha 24 yo gukora neza no kudahagarara, ibicuruzwa ROI kunoza
Kuki uhitamo laser ya diode 1600W?
1600W diode laser ni zahabu yubuhanga buhanitse mu nganda zo gukuramo umusatsi, zishobora kugufasha kugera ku musatsi wihuse, uhoraho kandi 100% utagira ububabare.
Kuraho burundu Kuraho umusatsi udashaka kubyerekeye ibice bitandukanye byumubiri wumuntu.
Isura: umunwa n'iminwa, ubwanwa
Umubiri: ukuboko, amaboko, umusatsi wamaguru, umusatsi wigituza, agace ka bikini


text:
UBUTUMWA BUGENEWE ABAKRISTU MURI PARIWASI ZA DIYOSEZI YA CYANGUGU KUWA 14/03/2021 MU RWEGO RWO KWITEGURA UMUNSI MUKURU W’ITANGWA RY’UBWEPISKOPI MURI DIYOSEZI YACU.
Bakristu bavandimwe,
Kristu Yezu akuzwe!
Dufite ibyishimo by’igisagirane byo kubasubiriramo inkuru nziza yaturutse i Vaticani kwa Nyirubutungane Papa Francisco ikatugeraho kuwa gatandatu, tariki ya 06 Gashyantare uyu mwaka (2021). Iyo nkuru nziza ni iy’itorwa rya Padiri Edouard SINAYOBYE kugira ngo azatubere Umwepiskopi wa Diyosezi yacu ya Cyangugu.
Bavandimwe,
Iyo nkuru nziza yatumaze agahinda. Koko rero twarashavuye bikomeye kuva muri Nyakanga 2017 ubwo twamenyaga inkuru mbi y’uko Nyiricyubahiro Musenyeri Yohani Damaseni BIMENYIMANA, wahoze ari Umushumba wacu twibukana icyubahiro, yari afite uburwayi bwa Cancer kandi ko yari asigaje igihe kigufi cyane cyo kubaho. Twaramurwaje araremba. Twaramusabiye biramukomeza. Twamweretse urukundo bimufasha kwihangana mu bubabare bwe. Uko Imana yabigennye, kuri 11/03/2018, Yo yari yaramuduhaye yaramuhamagaye iramwisubiza. Kuva ubwo kugeza ubu rero nta Mwepiskopi wayo wihariye Diyosezi yacu yari ifite.
Turashimira Nyirubutungane Papa Fransisco utarahwemye kutuzirikana: dusibuka yahise atuma Intumwa ye mu Rwanda kutumenyesha ko yashinze Nyiricyubahiro Musenyeri Celestin HAKIZIMANA, Umwepiskopi wa Gikongoro, kuba n’Umuyobozi wa Diyosezi yacu ya Cyangugu. Gushingwa Diyosezi ebyiri ni ubutumwa bukomeye, twarabibonye, nyamara yabikoze neza mu bwitange butagereranywa. Turabimushimira cyane.
Bakristu, bavandimwe,
Turabashimira namwe ko mwakomeje ubuyoboke bwanyu n’ubufatanye n’abasaserdoti babashinzwe muri paruwasi zanyu. Gahunda nyobokamana zose zakomeje neza ndetse n’imishinga y’amajyambere ya paruwasi zanyu aho kudindira ntiyahwemye kwiyongera. Mukwiye kubishimirwa no kubyishimira namwe ubwanyu.
Bavandimwe,
Umwepiskopi mushya wacu Musenyeri Edouard SINAYOBYE azabuhabwa kuwa kane, tariki 25 Werurwe 2021. Hazaba ari ku munsi mukuru ukomeye muri Kiliziya, Umunsi Bikira Mariya yamenyeshejweho ko azabyara Umwana w’Imana. Uwo munsi mukuru uzaba impurirane ukwiye guhimbazwa ku buryo bwihariye muri Diyosezi yacu. Tuzawuhimbaze twivuye inyuma. Ibyo rero biradusaba imyiteguro. Impamvu kandi zo guha agaciro uwo munsi zirumvikana:
- Ni umunsi mukuru atari kuri Kiliziya gusa ahubwo no ku Nyoko-muntu aho iva ikagera kuko ubwo Umwari Mariya yatumwagaho Malayika Gaburiyeli akakirana ubwuzu n’ukwemera ubutumwa bw’Imana, icyo gihe nyine Jambo w’Imana yahise yigirira umuntu mu nda ye nuko abana natwe
. Ubwo ga tuba turonse Umucunguzi uzakiza isi icyaha, icyago n’urupfu! Ni umunsi w’intangiriro y’agakiza ka muntu, umunsi rero w’ibyishimo by’iyo nkuru nziza y’umukiro.
fixed and dose escalation studies (23) . In responders, cialis online Human pharmacology During sexual stimulation, nitric oxide (NO) is released from penile nerve endings leading to increased levels of cyclic guanosine monophosphate (cGMP) in the corpus cavernosum smooth muscle..
- Uwo munsi muri Diyosezi yacu tuzakirana ubwuzu ingabire y’Ubwepiskopi buzahabwa Musenyeri Edouard SINAYOBYE. Ni ingabire idasanzwe yakirirwa mu birori bikomeye. Ni mu gihe kandi kuko Umwepiskopi ari umuzungura wa Kristu muri Diyosezi. Ni umutwe wa Diyosezi, ni we imbaga y’Imana yibumbiraho muri iyo Kiliziya yihariye. Itorwa ry’Umwepiskopi rirakomeye. Nimutekereze ko irambagizwa ry’Umwepiskopi wacu ryagombye kumara igihe kingana n’imyaka itatu! Turararikira buri wese guhimbazanya ibyishimo uyu munsi mukuru no kugira uruhare rusesuye mu kuwutegura hamwe n’abandi.
Dore ibikorwa tubashishikariza kwitabira bizadufasha kwitegura kuri roho:
- Kwakirana ukwemera ubu butumwa bugenewe abakristu twabateguriye murikugezwaho;
- Gukora isengesho rya Noveni yagenewe kwitegura uyu munsi mukuru w’itangwa ry’Ubwepiskopi. Iyo noveni izabagezwaho guhera ejo ishobora gukorerwa mu ngo (abagize umuryango), ku ishuri (abanyeshuri mu mashuri yabo) cyangwa umuntu ku giti cye. Muzayisanga ku mbuga nkoranyambaga zitandukanye (muzayihererekanye kuri whatsaap) ndetse no ku mpapuro ku bazabikenera ariko bidahungabanyije amabwiriza yo kwirinda Covid-19.
- Kuvuga kenshi isengesho ryo gusabira Umwepiskopi watorewe Diyosezi yacu Nyiricyubahiro Musenyeri Edouard SINAYOBYE. Iri sengesho rizaba riri ku gashusho keza kariho n’ifoto ye kugira ngo mumumenye, rizabagezwaho kuri uyu wa kabiri.
Bakristu, bavandimwe,
N’ubwo tukiri mu bihe bikomeye by’icyorezo cya Coronavirusi, n’ubwo ahari kubera ingamba zo kwirinda ikwirakwizwa ry’icyo cyorezo bitazashoboka ko abakristu twemererwa kwitabira ibirori by’uwo munsi uko twabyifuza, ibyo ari byo byose umunsi mukuru uzaba kandi twese turifuza ko wazagenda neza. Ibyo rero biradusaba ubushobozi. Kubera iyo mpamvu, turabashihikariza gushyira hamwe no kwitanga. Muri urwo rwego turasaba buri mukristu inkunga. Dusabye buri Padiri mukuru wa paruwasi guha abakristu uburyo bwo gutanga ituro ridasanzwe ry’igishimo cyo guhimbaza iyi mpano idasanzwe y’Ubwepiskopi dukesha Imana na Kiliziya.
Abakereye gutera inkunga iki gikorwa gitagatifu bayinyuza aho bahitamo muri hano hakurikira:
- Konti : BK/00054-0031581-86/DIOCESE DE CYANGUGU
- MOMO PAY: *182*8*1*226819# (DIOCESE CATHOLIQUE DE CYANGUGU)
- KONTI BPR: 496-376215410174/DIOCESE CATHOLIQUE DE CYANGUGU/COLLECTE
- ICYITONDERWA : aho wanyuza inkunga yawe hose ni ngombwa gushyiraho ko IMPAMVU ari ” itangwa ry’Ubwepiskopi (Ordination épiscopale)”.
Bavandimwe, umutima utangana ibyishimo murawusanganywe, duhora tubizirikana tukabibashimira. Turangije twizera ko ubwitabire n’umurava bibaranga iteka bizatuma byose bigenda neza, maze Umushumba wacu agatangira ubutumwa butoroshye yatorewe muri Diyosezi yacu yizihiwe.
Tubaragije Bikira Mariya Umubyeyi wa Kiliziya n’Umwamikazi wa Kibeho.
Bikorewe i Cyangugu, kuwa 12/03/2021,
Mu izina rya Komisiyo itegura Umunsi w’itangwa ry’Ubwepiskopi
Myri Prudence RUDASINGWA.


text:
Ibikoresho bya Rubber
Ibisobanuro birambuye
Ibiranga ibicuruzwa
Ibyiza
Ikibaho cya reberi (plaque ya rubber, icyuma cyerekana imashini) ikoreshwa cyane mubyuma, ubucukuzi bw'amabuye y'agaciro, amakara, ibikoresho byo kubaka, kubungabunga amazi, kubaka umuhanda no gutandukanya inganda.
Pan Ibikoresho bya reberi birashobora kongeramo ibikoresho bya skeleton muburyo bwo kubumba kugirango ubuzima bwa serivisi bube.
● Uburemere bwibikoresho bya reberi biroroshye cyane, byoroshye kurubuga no gupakurura.
Pan Ibikoresho bya reberi hamwe na meshes ya ecran bifite elastique nziza, ishobora kongera gusimbuka inshuro yibikoresho no kunoza imikorere.
Pan Ibikoresho bya reberi hamwe na meshes ya ecran bifite imbaraga nyinshi, bishobora kugabanya urusaku.
Pan Ibikoresho bya reberi hamwe na meshes ya ecran birashobora gushushanywa hamwe nuburyo butandukanye nk'imyobo y'uruziga, umwobo urukiramende hamwe na kare kare ukurikije imiterere y'ibikoresho.


text:
Bifuza ko ibitabo byandikirwa mu Rwanda byamenyekana kurushaho
Abato ndetse n’abakuru muri rusange bakunze kugaragara bareba ndetse bamwe basoma ibitabo birimo amashusho abafasha kwagura ubumenyi no kuruhura ubwonko, akenshi byitwa ‘katuni’ byakorewe ahandi kandi bivuga iby’ahandi.
‘Imanzi Creations’ ikora ibitabo byo gusoma by’abana bato n’urubyiruko bifashishije inkuru mpimbano no kugendera ku nkuru za kera zabayeho cyangwa se imigani.
Umuhire Ruzigana Cledia ni umuyobozi akaba no mu bashinze itsinda Imanzi Creations, avuga ko igitekerezo cyo gushinga cyangwa se guhanga uwo mushinga ari uko bashaka kuziba icyuho cy’ibura ry’ibitabo birimo inkuru zo hambere mu mateka y’u Rwanda.
Ati “Igitekerezo cyaje turi abana batatu ku ishuri, ubwo twashakaga inkuru za kera twabarirwaga ngo tuzisome ariko ntituzibone, akenshi tukisanga turimo kureba ibyo mu mahanga, harimo Spiderman, tentin n’izindi. Kuva icyo gihe twifuje kugira uruhare mu kuba twazamura umushinga wakora ibyo byose neza, kandi ukibanda ku by’iwacu i Rwanda mbese bikaba made in Rwanda”.
Avuga kandi ko batifuje ko barumuna babo bazahura n’ikibazo bahuye na cyo, cyo kubura iby’iwabo basoma, ahubwo ko bakwandika inkuru nyinshi zizabafasha, uyisomye akajya agira icyifuzo cyo kugira ibigwi agendeye ku bamubanjirije.
Imanzi Creations imaze gukora ibihangano bitanu, birimo ibitabo bitanu byiganjemo amateka ya Ndabaga na Ngunda, inkuru zishushanyije, imikino ituma ubwonko bw’umuntu bukora vuba cyane n’ibindi.
Yongeraho ko izo nkuru zishushanyije ziba zifite ibiranga umuco nyarwanda, imyambarire, amasunzu n’ibindi ku buryo ubibona ahita amenya ko abo bantu ari abo mu Rwanda.
Imanzi Creations bafite gahunda yo gushinga Disney of Rwanda n’iya Afurika muri rusange, kwiyunga ku yatangiye gukora yo muri Nigeria kuko bo batangiye mbere ndetse bamaze no kumurikayo bimwe mu byo banditse.
Ati “Twagiye muri Nigeria kwamamazayo igitabo cyitwa Ndoli, yamamazwa nk’ihagarariye u Rwanda muri top 10 yaho yaje ku mwanya wa 8, Bivuze ko dushobora guhangana ku isoko mpuzamahanga”.
Asobanura ko bahura n’imbogamizi nyinshi zituma batagera cyangwa ngo bagendera ku muvuduko bifuza.
ATI “Twifuza kugera kure ariko harimo imbogamizi zo kuba tutabasha gusohora ibitabo twifuza bitewe n’uko ubushobozi bukiri hasi, kubura isoko ry’ibyo dukora kuko umuco wo gusoma ukiri hasi”.
Umuyobozi wa Imanzi Creations asaba ko hakagiyeho uburyo buborohereza butuma ibitabo byanditse mu Kinyarwanda bigenewe abato, hashyirwaho uburyo bijyanwa mu mashuri kugira ngo abana batozwe gusoma bakiri bato.


text:
Izina ryibicuruzwa: Bridge Crane hamwe na Electromagnetic Yimanika Igiti
Ubushobozi: 5 + 5t, 10 + 10t, 16 + 16t
Umwanya: 10.5m-31.5m
Kuzamura uburebure bwa 6-30m
Icyiciro cyakazi ni A6, A7
Kugenzura icyitegererezo: kugenzura kabine, kugenzura kure, kugenzura umurongo.
Ikiraro cya elegitoroniki ya elegitoroniki hamwe na disiki zikururwa zikwiranye cyane cyane no gupakira ibintu byinshi no gupakurura no gukoresha ibikoresho bya magnetiki ferrous hamwe nibikoresho (nk'ibyuma, ibyuma, ibyuma by'ingurube) ahantu hahanamye mu nzu cyangwa mu kirere gifunguye mu bimera.Irakoreshwa kandi mubuganda no mububiko bwo gutwara ibikoresho nkibyuma, ibyuma, ibyuma bisakara, ibyuma bisakara, ibyuma nibindi.


text:
20/04/2020, Yanditswe na Amiel Nkuliza.
Iyi nkuru yasohotse kuri The Rwandan, ku wa 16 mata 2020. Nyuma y’uko yongeye gusohoka mu Umunyamakuru.com, hari bamwe mu basomyi bibajije impamvu yabyo. Nta mpamvu yindi ihari ni uko yari yoherejwe kuri The Rwandan mbere y’uko igera ku Umunyamakuru.com.
Mboneyeho no kwisegura ku dukosa twanyereye muri iyi nkuru. Ni udukosa tujyanye no kwibeshya ku mataliki n’ukwezi naviriye i Kigali, n’igihe guverinoma ya Kambanda yaviriye i Murambi. Aho mwasomye ukwezi kwa kamena, ntabwo ari byo kuko guverinoma ya Kambanda yahunze hagati muri gicurasi 1994.
Iyi nkuru ishingiye ku buhamya. Ni ubuhamya bukomeye, kandi nemeza ko bureba benshi muri ibi bihe by’icyunamo. Ni ubuhamya bukomeza, kuko umwanditsi w’iyi nkuru yanyuze muri byinshi. Iby’amoko biyivugwa mo hari ababyiyitirira, bibwira ko baburusha abandi. Ahubwo se ubwoko bumaze iki, ni nde wamenya ubwoko bwe, uretse ababumubeshya?
Taliki ya gatandatu mata 1994, Perezida Habyarimana yishwe arashwe. Abamwishe na n’ubu baracyabyigamba, nyamara ntibarahanirwa icyo cyaha.
Taliki ya 07 mata 1994, urupfu rwa Habyarimana rwatumye ibirara n’abakarani ngufu birara mu bo bitaga abatutsi, baratemagura, ngo barikiza umwanzi.
Taliki ya 30 z’ukwa kane 1994, niyemeje guhungira iwacu muri Komini Murama. Mpamagaye Dr Bonaventure, aho yari atuye mu Rugunga. Uyu ni nyirarume wa Béatrice, umu copine wanjye. Mubajije niba atabona ko, aho bigeze, tugomba guhunga umujyi wa Kigali.
Dr Bona ati ibyo ni byo, nsanga mu rugo tugende. Mu ivatiri ya Leta (Minagri), dufashe urugendo. Kuva kuri Nyabarongo, turimo turasimbuka bariyeri nyinshi. Turabazwa irangamuntu. Zombi zanditse mo hutu. Kubera iyo turufu ya hutu, turakomeje.
Tugeze i Gitarama. Kuri bariyeri, abazigize bati uwo turamuzi. Uwo wundi, nasigare. Uwari uzwi ni Dr Bonaventure. Ugomba gusigara ni we jyewe. Ndasigaye, Bona arakomeje, ariko ageze imbere aragaruka, ati uwo musore ntabwo ari umututsi, ndetse n’irangamuntu ye irabyerekana.
Barandekuye, turakomeje. Tugeze imbere gato, duhuye n’indi bariyeri. Nimuvemo mwese. Dutanze irangamuntu. Dr Bonaventure nakomeze, wowe usigare hano. Ndasigaye. Nubwo ufite irangamuntu yanditse mo hutu, ushobora kuba uri umututsi. Nti ni ukuri ku Imana, ndi umuhutu, murebe n’ibi bizuru byanjye! Hari umuntu waba uzi, waba ukuzi hano i Gitarama? Yego. Yitwa nde? Habimana Thomasi. Wahoze ari Burugumesitiri wa komini Nyamabuye? Yego.
Reka tukugezeyo, turebe ko akuzi. Turagiye, bangejeje ku irembo. Ndakomanze. Ndinjira. Bansezeyeho bati, humura uri uwacu!
Kwa Thomas Habimana, mfashwe neza, ndetse cyane. Iwe harunze umurundo w’abitwa abahutu n’abatutsi. Bamwe baranigana mu cyumba cy’uruganiriro, abandi mu bindi byumba. Mushiki we ansasiye mu kumba gato ka jyenyine, aho nisanzuye. Impamvu y’ibyo sinyizi, ariko ndayikeka.
Thomas Habimana arasabwa n’abanyerondo ko na we agomba kujya akora irondo. Afite akanyafu yitwaje, imbeho yo mu kwa kane yamara kumukubita, nkumva arinjiye. Ni umuntu mwiza ntigeze mbona ku isi. Ahora atuje, yemwe no mu bihe by’amajye. Imana imwakire mu bayo.
Taliki ya 04 gicurasi 1994, mpamagawe na guverinoma ya Kambanda ikorera i Murambi, hafi aho. Icyo mpamagariwe ngo ni ukubafasha kubera ko akazi kabishe. Barakora amanywa n’ijoro, amaso yaratukuye. Barara bandika za «notes verbales» ku bihugu bitabumva. Ku muryango hari Major Ukulikiyeyezu. Urashaka iki hano? Hari itangazo ryampamagaye gukora (icyo gihe nakoraga muri minisiteri y’ububanyi n’amahanga). Reka nze mbaze. Injira. Ndinjiye. Mvuganye na Jerôme Bicamumpaka, wari minisitiri w’ububanyi n’amahanga icyo gihe. Ati muri ibi bihe bikomeye, ntitwapfa gukorana n’abantu tutazi neza. Nirukanywe ntyo.
Nsubiye kwa Thomasi, nyamara nsanze bahunze. Basize babwiye umukozi wo mu rugo ko mbasanga muri «zone turquoise» ku Kibuye. Mbiciye amazi. Mpisemo kwigira iwacu n’amaguru.
Aho mvuka, nsanze barahunze cyera. Ibishyimbo byabaye uruyange mu murima. Nishe urugi, ndinjiye. Ntetse bya bishyimbo. Umwotsi ugicumba, mbona hinjiye umwana twari duturanye. Afite imbunda ku rutugu. Ndamuhobeye. Ati ntunkoreho. Wishe bangahe? Nti ni ukuri ku Imana. Aranshoreye, angejeje mu Kigarama, hafi aho. Mu gaco k’inkotanyi, ziti niba hari uwo muzi yishe, na we ni ukumusangisha abandi, aho hafi. Aho hafi ni imirambo y’abahutu gusa.
Ni ukuri ku Imana, navuye i Kigali uyu munsi. Za zindi (inkotanyi) ziti ntimukarenganye abantu, nimumureke azagwe ku bandi. Ndakomeje no ku Gikongoro.
Data, abavandimwe bose, ni ho barunze, baryamye ku gasozi nk’abandi bose. Data arashaje, ariko si cyane. Afite imyaka 65 gusa. Uko amasasu y’inkotanyi adusatira, ni ko ngenda musindagiza, nyamuhungisha.
Taliki ya 10 gicurasi, ati ndatashye, singiye kugwa kuri aka gasi. Ndamuherekeje. Tugeze imbere gato, duhura n’abiyise interahamwe, ziti murajya he mwa nyenzi mwe? Data yari umusaza muremure, unanutse cyane, ufite hafi metero ebyiri z’uburebure.
Imwe mu nterahamwe ibanguye umuhoro ngo imuteme ijosi! Mpise mvuza induru, nti reka reka turi abahutu! Nimuzane irangamuntu zanyu! Bakizisoma bati, oya, mwarihutuye! Indi nterahamwe ihamagaye data, iti sanga abandi hariya ku cyobo.
Nkomeje kuvuza induru! Induru yanjye ni iya cyera. Abumvise iyo nduru bahise bahurura, bati uyu musaza turamuzi, nubwo arongora abatutsikazi gusa. Mama yapfuye mfite imyaka 11 gusa. Yaba we n’uwamusimbuye mu buriri ngo bombi bari abongabo. Ibyo umenya yaranabindaze, nubwo ntabiha agaciro. Data ararokotse, ndetse nzamugeza iwe amahoro. Jyewe nzahita nsubira ku Gikongoro, kubera ko ntakigoheka, kubera ubwoba.
Ku wa 12 gicurasi 1994, nkomereje ku Kibuye. Hari icyoba cyinshi mu nkambi y’ahitwa i Nyamishaba. Inkotanyi ngo zirashaka kuhicira abahutu bahateraniye, ngo zikabanaga mu Kivu. Hafi aho ndahabona Padiri Andreya Sibomana na directeur wa Caisse d’Epargne du Rwanda (Dominiko Munyangoga). Nti waje tugahunga? Norosoye uwabyukaga.
Ankubise mu ivatiri ye ya Leta. Tugeze mu Bigogwe, kuri bariyeri, bati nimuvemo. Munyangoga ati ndi umuyobozi wa Caisse d’épargne. Bati uwo ni nde? Ati uyu na we ni umusore twavanye i Nyamishaba kandi ndamuzi neza, si inyenzi. Bati sohoka mu modoka. Ndasohotse. Zana irangamuntu yawe. Irangamuntu ni hutu, n’ibizuru byanjye ni hutu. Subira mu modoka, mugende. Munyangoga angejeje ku Gisenyi, ati Imana ikomeze ikurinde. Na we Imana ikomeze imurinde, niba akibaho. Yankijije imihoro ya ziriya nterasi zo mu Bigogwe!
Ku Gisenyi, mpuye na Samusoni Harelimana. Arakururana n’abatutsikazi babiri (Fifi na Cyimana). Fifi ni fiyanse we kandi arakuriwe. Iyo atagira Samusoni, sinkeka ko aba akiriho. Kalacinikovu ye ni yo yamurinze, ndetse irinda n’abandi batutsi bari bihishe mu cyumba iwacu, aho twari ducumbitse mu Biryogo kwa Aloys Karasankwavu.
Samusoni azi neza umugi wa Gisenyi, kuko ni ho avuka. Ati aba bagore bararushye, reka tujye kubashakira «déplacement». Twinjiye mu rugo kwa Nyagasaza. Ni umucuruzi usanzwe uzwi ku Gisenyi. Mu gikari haparitse akavatiri. Samusoni asanzwe ari ihuni. Agacometse insinga, gahita kaka. Ba bagore bombi, bararuhutse no mu mugi wa Gisenyi. Samusoni ashatse kujyana Fifi iwabo, ariko batinya ko interahamwe zizamubicira hejuru. Ise wa Samusoni Harelimana ni adjudant chef mu ngabo za Habyarimana, nyamara na we atinye kwakira umukazana we kugirango zitamwica.
Fifi na Cyimana, Samusoni azabacumbikishiriza muri stade ya Gisenyi, mbere y’uko bikomera. Ubwiza bw’abo bakobwa bombi, buzabaraburira aho muri stade, bityo twiyemeze kubambukana i Bukavu kuri Collège Alfadjiri.
Uyu Cyimana ni umukobwa wa Cyimana Gaspard, wahoze ari minisitiri w’imari mu gihe cya perezida Kayibanda. Kimwe n’abandi bahutu benshi, bagiraga za «deuxièmes bureaux» b’abatutsikazi, na we yari yaramubyaranye n’umututsikazi yari yarubakiye urupangu hafi yo kwa Mutwe.
Kuri Alfadjiri, intumwa idasanzwe, insanzeyo. Iti ya guverinoma iragukeneye ku Gisenyi. Kugeza ubu, sindemera neza ko iyo guverinoma ishobora gutsindwa n’inkotanyi. Ndambutse no mu biro bya CEPGL, aho yari yarahungiye. Ndongeye mpuye na Jerôme Bicamumpaka. Ati andika vuba iyi «note verbale». Ibiyikubiye mo sinshaka kubivuga uyu munsi, kuko ni ukumena amabanga ya Leta. Nyuma ati, ntidushobora gukorana n’abantu tutazi neza. Ndongeye ndirukanywe.
Mu modoka ya minibus ya Minaffet, ihora iparitse ahongaho, nsabye umushoferi wayo (Augustin) ko twajya tuyirarana mo. Ati ibyo ntiwagombye kubinsaba. Umwe mu bakozi b’iyo Leta ihora ijajaba, ansanze aho hanze, aranyongoreye, ati: waje tukihungira ko iby’iyi Leta bidashobora kumara igihe? Nta munsi washize, numva uwo musore, ntashatse kuvuga izina, yageze mu Bufaransa.
Hagati muri gicurasi 1994, ya Leta na yo yiyemeje guhunga. Muri za mercedes z’umukara (marque 190) Leta y’Ubufaransa yari yarahaye Minaffet, abayobozi barazibyiganira mo. Abagererwa turabyiganira muri ya minibisi. Abashoferi ba Leta baragurisha imodoka bambukanye. Umwe muri bo ayigurishije amadolari ibihumbi bitatu, ampaye mo 50 gusa. N’umujinya ko mpawe ubusa, ntibimbujije na bwo kubukubita iposhe.
Tugeze kuri College Alfadjiri. Aba minisitiri ba Leta y’abatabazi batuye muri Hoteli. Baranyuranamo, bashakisha amayeri yo guhungira kure y’aho. Bose bashobora kuba bafite za passeports diplomatiques cyangwa ubundi buryo bwo guhunga. Abandi biyemeje gukomereza mu mashyamba ya Zayire, bibeshya ko bazasubira mu Rwanda vuba. Bamwe muri bo bazagwa iyo, cyangwa barokoke ku buryo butazwi.
Kuri College Alfadjiri, ndi umuvunjayi. Amafaranga y’igishoro nayahembewe ku Gisenyi ubwo Sabiti yahembaga amezi atatu abakozi ba Leta. Dutuye mu mahema, ariko kolera iraca ibintu.
Théoneste Muberantwari ni umunyamakuru wa Nyabarongo/Canard Enchaîné. Ni we tubana muri shitingi. Nti waje tugataha, ko nubwo bavuze ngo zirabaga (inkotanyi), nta rupfu ruruta urunguru? Dufashe inzira no ku Rusisi.
Major Cyiza ni we uhamagarira abanyarwanda bahengerereza ku mupaka, bibaza niba bagomba gutaha mu rwobo rw’intare, zimaze iminsi mike zifashe igihugu. Cyiza akinkubita ijisho, aranyibutse. Twabanye igihe kinini mu mishyikirano ya Arusha, ndetse twasangiraga agatama, ataraba umurokore. Ati na we Amiel koko urimo urahengereza, aho watashye? Jye na Muberantwari, turamwegereye. Atuguriye icupa hafi aho mu gisharagati. Atugejeje ku ikamyo ya HCR, yatundaga abashaka gutaha.
Tugeze kuri bariyeri ahitwa i Cyizi. Ni muri komini Maraba. Iyo bariyeri ni iy’inkotanyi. Zitunyujije mo ijisho. Jye na bagenzi banjye batatu, ziti mwebwe nimumanuke. Turamanutse, tujyanywe mu ibazwa hafi aho muri shitingi. Muri ba nde? Turivuze. Umwe ati nakoraga muri Présidence ya Repubulika. Ba ugiye ku ruhande. Na ho wowe? Nakoraga muri Minisiteri y’ububanyi n’amahanga. Ba ugiye ku ruhande. Uwa gatatu, ntacyo abajijwe. Irengero rye ntaryo tumenye neza, ariko turarikeka. Hafi aho hari ibyobo inkotanyi zirimo kujugunya mo abahutu zimaze kwica.
Muri abahutu, cyangwa muri abatutsi? Data yajyaga avuga ko ngo dushobora kuba turi abatutsi! Yakubwiraga ko muri abatutsi bo kwa nde? Ngo twari abanyiginya b’abanyakarama b’inkuru nziza. Icyo ni icyivugo data yakundaga iyo yabaga yasomye akagwa. Igisekuru cya data: «Nitwa Sebinyenzi wa Mukiza, Mukiza wa Nyandwi, Nyandwi ya Ruhuga, Ruhuga rwa Semahamba, umunyakarama w’inkuru nziza». Na ho se wowe, iwanyu bavugaga ko uri uwa he? Mama yari umwegakazi, naho data ngo yari umushakamba! Abo basore b’Inkotanyi basekeye rimwe. Murashaka iki rero? Nti dufite inyota. Icyaka cyanjye ni icya kera. Za nkotanyi zombi zituzaniye karahanyuze ishyushye cyane, mpise nyifunguza imikaka y’inyinya zanjye, nyiterera ku munigo!
Mugenzi wanjye na we mba ndamutinyuye, na we biba uko. Hagati aho umushoferi w’ikamyo ya HCR aracyadutegereje, kuko major Cyiza yari yamunshinze na mugenzi wanjye Muberantwari. Uwo musore wari utwaye iyo kamyo, aje kwinjira mu gisharagati twarimo, abwira izo nkotanyi ko abo bantu atari bugende abasize, kuko major Cyiza yabamushinze. Bati major Cyiza wuhe? Ati Major Cyiza wo ku Rusizi! Nguko uko twakize imijugujugu yazo, uretse ko wenda ahari tutari kwicwa. Nabonaga twanywanye!
Taliki ya mbere z’ukwa cyenda, ya kamyo itugejeje Nyabugogo. Twese ni ho tugomba kuviramo. Mfashe inzira n’iwanjye, aho nari nshumbitse kwa Aloys Karasankwavu. Ndafunguye, ndiryamiye. Bukeye bwaho, hinjiye musaza wa Fifi; yambaye imyenda ya gisirikari. Ni wowe wabanaga na Samusoni? Mwishe bangahe? Ni ukuri ku Imana, nta n’inyoni twishe! Samusoni ari hehe? Samusoni yari kumwe na Fifi, nabasize kuri Alfadjiri. Ati reka ngende ndi bugaruke kukureba.
Hagati aho Fifi yari yaratashye, yaranabyaye photocopie ya Samusoni. Musaza we yaje kugaruka, ati Fifi yambwiye ko mwari abantu beza. Niba uzi aho Samusoni yahungiye, uzamubwire agaruke, ntacyo azaba, yarinze urupfu mushiki wanjye!
Mu cyumweru gitaha nzasubira ku kazi muri Minaffet. Ndacyafite imfunguzo z’ibiro aho nicaraga. Mpasanze inkotanyi y’umwana mwiza. Nti iyo ntebe wicayeho yari iyanjye. Ati reka tujye kubaza minisitiri Gasana. Anastase Gasana anyakiriye neza, ndetse yishimiye ko ari jye muhutu wa mbere ugarutse ku kazi muri minisiteri y’ububanyi n’amahanga.
Mu kwezi kwa cuni n’abiri 1994, hari urugendo rwa Perezida w’Uburundi mu Rwanda, Sylvestre Ntibantunganya. «Communiqué conjoint» (itangazo risoza uruzinduko rw’umukuru w’igihugu) igomba kubona uyandika kugirango isinywe n’abakuru b’ibihugu bombi, Perezida Bizimungu na mugenzi we Ntibantunganya.
Abakozi bose ba Leta twatahaga saa cyenda. Saa cyenda ishigaje itanu, Minisitiri Gasana ati ntutahe, kugirango wandike «communiqué conjoint». Ndivumbuye, nti ntabwo nshobora gusigara kuko ngomba kujya kuri PAM kwifatira amavuta n’akawunga.
Abakozi ba Leta bose bateraga iperu kuri PAM gufata amavuta n’akawunga, kuko tutahembwaga. Gasana ati ndagutegetse, ntutahe. Naranze mfunga ibiro ndataha. «Communiqué conjoint» ibuze uyandika, nyamara umudamu witwa Estheri aje kuboneka, ayandika byatinze.
Bukeye bwaho, Gasana ategetse ko ntongera kwinjira muri Minisiteri. Directeur général (Simon Insonere) na Directeur de cabinet (Léon Ngarukiye) arabankurikije, kuko yari abarwaye. Abo bombi yababeshyeye ko ngo ari bo banyoheje kutandika iyo «communiqué conjoint».
Icyiza cya Gasana ni uko atansabiye gufungwa (kandi byarashobokaga), kuko nemera neza ko nakoze ikosa administrative, rihanwa n’amategeko agenga abakozi ba Leta. «Mea culpa, mea culpa»!
Simon Insonere, Léon Ngarukiye na njye ubwanjye, twirukanywe muri Minaffet nk’abakozi bo mu rugo! Impamvu y’ubu buhamya, si iyo. Ni ubuhamya bukomeza; ibindi, ubundi!


text:
Kuwa 29/11/2017
ISOMO RYA MBERE: Daniyeli 5, 1-6.13-14.16-17.23-28
_____________________________
Muri iyo minsi, 1umwami Balitazari akora umunsi mukuru ukomeye, azimanira abatware be bageraga ku gihumbi maze anywera divayi imbere yabo. 2Ngo amare gusoma kuri divayi, umwami Balitazari ategeka kuzana ibikombe bya zahabu n’ibya feza, se Nebukadinetsari yari yarasahuye mu Ngoro y’i Yeruzalemu, kugira ngo abinyweshe we n’abatware be, hamwe n’inshoreke ze n’abaririmbyikazi be. 3Nuko bazana ibyo bikombe bya zahabu n’ibya feza byasahuwe mu Ngoro y’Imana i Yeruzalemu, maze umwami n’abatware be, inshoreke ze n’abaririmbyikazi be babinyweramo. 4Nuko banywa divayi ari na ko basingiza ibigirwamana bikozwe muri zahabu no muri feza, mu muringa no mu cyuma, mu biti no mu mabuye. 5Ako kanya hatunguka intoki z’ikiganza cy’umuntu, zitangira kwandika ku rukuta rw’ingoro y’umwami ahagana inyuma y’ikinyarumuri, umwami arabukwa igikonjo cy’ikiganza cyariho cyandika. 6Ubwo umwami ahinduka undi, ibitekerezo bye bimutera guhagarika umutima, intantu ze ziratatana n’amavi ye atangira gukocagurana.
13Nuko bazana Daniyeli imbere y’umwami, ngo ahagere umwami aramubwira ati «Mbese ni wowe Daniyeli wo mu bantu umwami data yazanye bunyago, abakuye mu gihugu cya Yuda ? 14Numvise bavuga ko utuwemo n’umwuka w’Imana kandi wifitemo urumuri, ubwenge n’ubuhanga budasanzwe. 16Numvise rero bavuga ko ushobora gutanga ibisobanuro no guhishura amayobera. Niba ushobora gusoma iyi nyandiko no kumenyesha icyo isobanura, uzambikwa imihemba n’umukufi wa zahabu mu ijosi, kandi ube umwe mu batatu b’ingenzi mu gihugu.» 17Daniyeli abwira umwami ati «Ayo maturo yigumanire cyangwa se uyihere abandi ! Nyamara ku bwanjye, iriya nyandiko ndayisomera umwami kandi mumenyeshe n’icyo isobanura. 23Wirase kuri Nyagasani Nyir’ijuru, utumiza ibikombe byo mu Ngoro ye maze wowe n’abatware bawe, inshoreke zawe n’abaririmbyikazi bawe mubinywesha divayi ; musingiza ibigirwamana bikozwe muri zahabu no muri feza, mu muringa no mu cyuma, mu biti no mu mabuye kandi ibyo bigirwamana bitabona, ntibyumve cyangwa ngo bigire icyo bimenya. Nyamara ntiwahaye ikuzo Imana ibumbatiye ubugingo bwawe mu biganza byayo, ikagenga n’amayira yawe yose. 24Ni yo rero yohereje cya kiganza cyandika ubwacyo iyi nyandiko. 25Ibyo cyanditse ni ibi : “Mene, Mene, Tekeli, Parisini”. 26Dore rero icyo ayo magambo asobanura : “Mene”, lmana yabaze imyaka umaze ku ngoma maze irayisoza. 27“Tekeli”, wapimwe ku munzani maze uburemere bwawe bugaragaza ko udashyitse. 28“Parisini”, igihugu cyawe cyagabanyijwemo kabiri, gihabwa Abamedi n’Abaperisi. »
Iryo ni Ijambo ry’Imana
INDIRIMBO: Daniyeli 3, 62-64, 65-67
______________________________________
Zuba n’ukwezi, nimusingize Nyagasani.
Inyik/ Nimumuririmbe kandi mumurate iteka ryose !
Nyenyeri zo mu kirere, nimusingize Nyagasani.
Inyik/ Nimumuririmbe kandi mumurate iteka ryose !
Imvura n’ikime, nimusingize Nyagasani.
Inyik/ Nimumuririmbe kandi mumurate iteka ryose !
Miyaga mwese, nimusingize Nyagasani.
Inyik/ Nimumuririmbe kandi mumurate iteka ryose !
Muriro n’icyocyere, nimusingize Nyagasani.
Inyik/ Nimumuririmbe kandi mumurate iteka ryose !
Bukonje n’ubushyuhe, nimusingize Nyagasani.
Inyik/ Nimumuririmbe kandi mumurate iteka ryose !
IVANJILI: Luka 21, 12-19
__________________________
Muri icyo gihe, Yezu abwira abigishwa be iby’ihindukira rye ; arababwira ati 12«Bazabafata, babatoteze, babace mu masengero, babarohe mu buroko; bazabajyana imbere y’abami n’abatware, babaziza izina ryanjye. 13Ibyo bizatuma mumbera abagabo. 14Muzirinde guhagarika umutima mwibaza uko muziregura, 15kuko ubwanjye nzabaha imvugo n’ubuhanga, abanzi banyu batazashobora kurwanya cyangwa kuvuguruza. 16Ndetse muzatangwa n’ababyeyi, n’abo muva inda imwe, na bene wanyu, n’incuti zanyu, bazicisha benshi muri mwe, 17kandi muzangwa na bose muzira izina ryanjye. 18Nyamara mumenye ko nta gasatsi na kamwe ko ku mutwe wanyu kazagira icyo kaba. 19Mu bwiyumanganye bwanyu ni ho muzarokora ubuzima bwanyu ! »
Iyo ni Ivanjili Ntagatifu


text:
Kudasobanukirwa ibyo gutera inka intanga kw’aborozi, inzitizi ku kongera umukamo.
Sep 21, 2022 - 12:49
Ubuyobozi bw’Ikigo gishinzwe guteza imbere ubuhinzi n’ubworozi mu Rwanda (RAB) buravuga ko gahunda yo guteza intanga inka hagamijwe kongera umusaruro ukomoka ku bworozi bw’inka yahuye n’inzitizi zitandukanye, ariko zigenda zishakirwa umuti. Nimugihe hari aborozi batarasobanukirwa n’ibyiza byo guteza inka intanga aho kuzijyana ku kimasa.
Hashize igihe mu Rwanda hatangijwe gahunda yo kuvugurura icyororo cy’inka hakoreshejwe intanga, aho gukoresha uburyo gakondo bwo kubanguriza hifashishijwe ikimasa.
Ni uburyo bwifashishwa kugira ngo haboneke izitanga umukamo utubutse,
Mu kiganiro kuri telefoni, Dr. Christine Kanyandekwe; Umuyobozi w’ishami rishinzwe kuvugurura icyororo cy’amatungo mu kigo gishinzwe guteza imbere ubuhinzi n’ubworozi (RAB) yabwiye Isango Star ko iyi gahunda abanyarwanda bagenda bayitabira, icyakora ko hagiye habaho inzitizi.
Ati:“Hari kuba umworozi yasaba serivise akaba yatererwa intanga ntifate cyangwa se akaba yashaka umuterera intanga ntamubone. Kuba umworozi atabasha igihe yatangiriye kurindira noneho veterineur (umuganga w’amatungo) akaba yatera intanga atinze noneho inka ntifate. Hari ukuba yamuhamagarira igihe noneho nawe ntamugerereho igihe, mbese ni ibibazo bitandukanye.”
Hashize imyaka hatangije ubu buryo bwo gutera inka intanga ariko kugeza ubu aborozi bamwe barayumvishe ndetse bayakira neza mugihe abandi batarabyumva.
Urugero nko mu murenge wa Jomba mu karere ka Nyabihu, umwe yagize ati: “ Bitanga umusaruro ariko hari ikibazo gikunda kuboneka igihe inka yamaze kuvuka noneho ukabona ntifite imbaraga n’iyavutse batayiteye urushinge rw’intanga. Noneho igira ikibazo igihe imaze kuvuka ikarwara, igapfa.”
Ku ruhande rw’abumva neza itandukaniro riri hagati yo kubanguriza ku kimasa no guteza intanga, ntibemeranya nawe. Bo bavuga ko bamaze kubona ibyiza by’iyi gahunda.
Umwe ati: “ Biterwa nuko inka wayitayeho! Nonese utayikurikiranye…ku kimasa hari indwara zanduzanya.”
Undi ati: “ itanga umukamo pe ni nziza kuburyo mbona buri mu turage wese ufite itungo abishyize mu ngiro akabikora byatanga umusaruro uruta uwo kujyana ku mfizi.”
Bijyanye n’intego yo guteza inka intanga, Dr. Christine Kanyandekwe, ubishinzwe muri RAB, avuga ko harigushakwa ibisubizo bituma irushaho gutanga umusaruro.
Ati: “Inka zivuka ku ntanga ni nziza cyane. Leta turimo gushaka uko twakongera umubare w’inka zigomba guterwa intanga, kandi ibikorwa ni byinshi. Ubu turimo kugerageza kuzana amoko atandukanye y’imfizi zo kuvanaho intanga no guhugura abatekinisiye benshi bashoboka kugira ngo serivise zigere neza ku borozi.”
Imibare itangwa na RAB igaragaza ko inka ziterwa intanga zigenda ziyongera. Ibi bigaragarira mu kuba nko mu mwaka w’ingengo y’imari ushize w’2021/2022, inka ibihumbi 111 zatewe intanga, zivuye ku nka ibihumbi 105 zarizatewe intanga mu mwaka wawubanjirije w’ 2020/2021.

@ Gabriel Imaniriho/Isango Star-Kigali.


text:
Umugani wa Bwenge buke
Kera habayeho umugabo ahagurukana n’umwana we barongoye indogobe yabo bajya kuyigurisha.
Mu nzira bagenda, baca ku bakobwa bavomaga, babaha urw’amenyo, bati « mbega bano bagabo, indogobe ibari imbere iridegembya, banze kuyijyaho ngo ibaheke! »
Nyamugabo abyumvise, agira umuhungu arayimwuriza iramuheka. Bisunitse, baca ku bakambwe bicaye ku nzira.
Umukambwe umwe aravuga ati « dore iryavuzwe riratashye, nta musore ucyubaha umukambwe! Reka nawe umusore yihekewe n’indogobe, naho ingirwa se arahata inzira ibirenge. »
Nyamugabo aritaye mu gutwi umwana ayimuhubuzaho, ayicaraho, barabushogoshera. Nyuma bongera guhura n’abandi bantu, baramubwira bati «shyuuu…! Cyo mubyeyi gito! Usiga umwana wawe kandi uruzi ananiwe asigaye agenza inyuma y’ibirenge, atabasha gutera intambwe nk’indogobe yawe? »
Nyamugabo ntiyumvise atyo, yuriza umuhungu we, amwicaza inyuma ye ku ndogobe.
Bagiye gusingira umusozi baganagaho, bahura n’umuntu arababaza ati « ese iyo ndogobe ni iyanyu? » Bati « ni iyacu. » Na we ati « jye nagira ngo ni inyibano ! Irapfuye rero ntigishobora kubaheka mwembi. Hasigaye aho kuyiheka ari mwe !»
Nyamugabo ati. « reka tugerageze. » Bayiboha amaboko n’amaguru, bayita ku maboko baraheka. Ngo bagere ku mugezi, abo bahasanze inkwenene bayivaho, barakokereza babaseka.
Indogobe uko yakumvise urusaku, ishya ubwoba irashya imigeri, ihubuka mu maboko, no mu mugezi ngo « dumbuli! » Imira nkeri, irahwera.
Nyamugabo n’umuhungu we basubira imuhira bimyiza imoso, bagenda babwirana bati « twishinze ibyo abantu bagumya kutubwira, none dore itungo ryacu rirabizize. Twabaye ba bwengebuke! »
Inkomoko: Ikigo cy’igihugu gishinzwe integanyanyigisho, Gusoma umwaka wa 6, Icapiro ry’amashuri-Kigali 2004, PP.62-63; na Rwiyemeza.


text:
Umuhanzikazi Clarisse Karasira yatangije ibiganiro by’uruhererekane bitanga ubutumwa butandukanye bigamije guhugura sosiyete cyane cyane byibanda ku rubyiruko, ku mibereho n’imibanire y’abantu.
Ku wa 06 Gicurasi 2020 nibwo Clarisse Karasira yasohoye ikiganiro cya mbere yise “Ishyari ni ishyano koko!”. Iki kiganiro kigaragaza uburyo ishyari risenya kandi kikigisha kubana neza.
Kuwa 08 Gicurasi yasohoye ikindi kiganiro kivuga ku gitekerezo cy’umukobwa wiswe Madudu kireba n’abari mu kigero cy’ubwangavu, ababyeyi n’abasaza babo bagasabwa ku baba hafi.
Clarisse Karasira yabwiye INYARWANDA, ko ibi biganiro bifitanye isano ya bugufi n’ubutumwa anyuza mu ndirimbo ze.
Yavuze ko ari ibitekerezo mvanganzo bizajya biba urukurikirane bitewe n’ingingo runaka yateguye ashaka kubwira abantu, yifashishije ibyo yanditse mu ikayi ye yo mu mashuri yisumbuye.
Ati “Nabikurije cyane ku nkuru nagendaga nandika nkiga mu mashuri yisumbuye, nagiraga ikayi nandikagamo ibintu byinshi by’udukuru turi aho, ejo bundi rero sinzi ukuntu nayiguyeho mbona ukuntu n’ubwo nyine harimo ibitekerezo by’abana atiko byari ibitekerezo byiza.”
“Kuko najyaga mbyandika nkabisomera inshuti zanjye zimwe na zimwe icyo gihe cyera turi abana, bakishima, bakajya bahora baza kumbwira tubwire uko byagenze, uko byakurikiye […] Rero numva ubu ngubu nabwo hari abo byafasha, cyane ko nagize Imana ikampa no kumva n’abantu benshi.”
Ibi biganiro bizajya bitambuka kuri shene ye nshya yitwa Karasira Clarisse Rwanda.
Ubu hamaze kujyaho ibiganiro bibiri kandi yiteze ko bizatanga umusaruro bigafasha benshi.
Ibitekerezo by’abamaze kubyumva bamubwira ko ‘hari icyo bibungura’.
Muri muzika, Clarisse Karasira aherutse gusohora indirimbo ‘Ibikomere’, ‘Mwana w’umuntu’, ‘Urukundo ruganze’ n’izindi.Umuhanzikazi Clarisse Karasira yatangiye gusohora ibiganiro byibanda ku rubyiniro yanditse mu ikayi mu yo mashuri yisumbuye
KANDA HANO WUMVE IKIGANIRO 'ISHYARI NI ISHYANO KOKO! CLARISSE KARASIRA YAHEREYEHO ASOHORA


text:
par Bangambiki
Iyo umugore n'umugabo bamaze kubana bakamenyerana baba "bamenyeranye" nyine. Batangira kwitana "mukodomi" Icyubahiro no kwitanaho biragabanyuka. Umwe asa n'aho ari mushiki w'undi ya "masentiments" y'umuriro akabisa ubukonje. Ni yo mpamvu umugore mwiza wabaye ikirangirire kubera gucuruza igitsina n'ubwiza bwe witwaga Marilyn Monroe yavuze ati "Abagabo baba abakunzi beza iyo barimo guhemukira abagore babo". Nta gitangaza iyo ubukonje bumaze kwinjira mu mibanire ubushyuhe buboneka gusa iyo umugabo cyangwa umugore ahuye n'undi muntu mushya. Nibwo akora iyo bwabaga agashimisha uwo "muntu" wundi. Icyo mvugira ibi ni mpangara nguhangare ikunze kuboneka hagati y'abagore n'abagabo bamaze kumenyerana.
Iyo agasuzuguro kamaze kwinjira umugore akuzanira ibiryo akabikujugunya imbere isahane ikabomborana, wamusaba amazi yo gukaraba intoki ati "si ngariya mu ibido!"
Wamubwira uti "hindukira" ati "ndimo konsa umwana" cyangwa ati "ndananiwe."Ibi rwose hari ubwo umugore abikora utarigee umuhemukira. Ahubwo nyine akamenyero ni ko kaitera. Kumva ko nta mpamvu ufite yo "kubembereza mugenzi wawe."
Umugore abona umugabo afashe iy'akabari nawe ati"asyi ariko ubundi ndavunwa n'iki.Ni kuki yajya kwinywera inzoga najye niyuha umuvumba ",ubwo akaba afashe ku dufaranga na we akareba aho yinyabya.Bataha bagahurira mu rugo. Intosho ku yindi.
Nigeze kumva mu rugo rw'umuturanyi batongana, batangiye gushyira hejuru ndiruka ngo ndebe. Ibyo nahumvse byari agahomamunwa!Byari mpangara nguhangare. Ubwo umugabo yaratungutse mu marembo adandabirana ati "kingura gashino ka nyoko" umugore na we mu nzu ati"na nyoko aragafite" ahita akingura asa n'uhungira mu mbuga. Umugabo ati "ndavuga nawe ukavuga mabere ya nyoko", umugore ati"na nyoko agira amabere uravuga se uravuga iki wo kavuga idahiye we", umugabo ahita amwirukaho mu masaka agira ngo amufate.
Nguko, iyo rwakonje n'uko barubaho. Hari umugore nigeze kumva abwira umugabo ati"Wa mugabo we urananiye, wibera mu bandi bagore warantaye none ugiye kuzampindura umusazi, kugeza ubu sinzongera kukwirukaho, jya ugenda ukundane nanjye nzajya ngenda mpe abo nshaka maze twese tuzahurize izo "nyungu" mu rugo!"
BLOG BIFITANYE ISANO
Alt Hot Girls | |My Vagina | |Daily Web Pro | |Byose Ku Guswera | Igituba Cyanjye | | Uko Bubaka Urugo Ruhire |Daily Love TipsSweetLove PoemsHottest Girls In The WorldAltAnswers
INKURU BISA
Ibitutsi by'Imboro n'Igituba
Umujinya mu Rugo
"Uburyo Intambara zo mu Rugo Zirangiramo
Menya Kuganiriza Umugabo Wawe
umugore,umugabo,ibitutsi


text:
Abameza ko ubucuti bushoboka bavuga ko byose biterwa n’ikibatandukanyije. Bakemeza ko mu gihe batandukanye nta makosa umwe ashinja undi bishoboka ko bakomeza bakaba inshuti.
Harad uri mu bo nabashije kuganira nabo yambwiye ko iyo utandukanye n’uwo ukunda nta makosa yabayeho ari ubwumvikane bishoboka cyane ko mwakomeza kuba inshuti.
Ati “Mu gihe impamvu itumye mutandukana itagize ingaruka ku ishingiro ry’ubucuti bwanyu birashoboka ko mwakomeza mukaba inshuti, mu gihe hatabayemo gusuzugurana no kubabazanya birashoboka cyane.”
Undi utifuje ko amazina ye atangazwa, yahuje igitekerezo na Harad yemeza ko nawe ubucuti busanzwe bushoboka ndetse cyane. Yihereyeho yavuze ko hari bamwe mu bantu bigeze gukundana nyuma baza gutandukana bemeranya gukomeza kuba inshuti.
Yagize ati “Njye ni inshuti yanjye kandi cyane, twatandukanye kuko twabonaga twifuza ibintu bihabanye cyane, niyo mpamvu twahisemo gutandukana ariko ubu turacyari inshuti kandi tubana hafi.”
Yavuze ko impamvu yo gutandukana ariyo igena niba muzaba inshuti cyangwa niba muzabaho nk’abatarigeze bamenyana.
Ati “Byose njye numva biterwa n’impamvu mutandukanye, ariko mwembi mubishatse mwaba inshuti.”
Kayitare we yavuze ko ubucuti bushoboka ku bantu batandukanye ariko bigashingira cyane ku buryo bamenyanye na mbere.
Yagize ati “Iyo abantu mu busanzwe ari abantu bakuze mu mutwe kandi bifurinzanya ibyiza bakaba batandukanye mu bwumvikane bibaho ko bakwifuza kuguma ari inshuti kubera icyo bamariranye mu buzima.”
Yavuze ko iyo abantu basangiye byinshi mu buzima ubucuti butagomba kurangira kuko batagikundana.
Ati “Iyo umuntu ari mukuru ntabwo yitwara nk’umwana ngo yange umuntu wamugiriye akamaro kuko batagikundana, iyo ari umuntu wifuza gukomeza kuba hafi mushobora kwitwararika mukaba inshuti.”
Uwase Kevine nawe twaganiriye yambwiye ko mu gihe abantu babyumvikanyeho ntawe ubeshya undi nta cyababuza kuba inshuti na nyuma yo gutandukana mu rukundo.
Yagize ati “Mu gihe nzi ko dutandukanye tudashwanye igihe cyose wankenera naba mpari, erega abantu bagomba koroshya ibintu. Ntabirenze pe!”
Mubajije niba yakundana n’umusore ufite inshuti magara y’umukobwa bigeze gukundana, yavuze ko mu gihe yizera uwo musore ntacyamubuza kumukunda.
Yagize ati “ Kwizerana nicyo kintu cya mbere cyiza, ibindi byose biza nyuma.”
Uwase yakomeje avuga ko ubucuti bushoboka mu gihe bombi bazi aho bugomba kugarukira.
Yavuze ati “Hari igihe ubucuti bushoboka mu gihe bombi bazi neza ubucuti bwabo aho bugarukira n’icyo buvuze, ku buryo hatabamo kubeshyana.”
Nubwo hari abavuga ko ubucuti busanzwe bushoboka, hari n’urundi ruhande rw’abemera ko iyo umusore n’umukobwa batandukanye biba byiza iyo buri wese aciye ukwe.
Muvunyi Arsene yavuze ko kuri we asanga ubucuti bw’abantu bahoze mu rukundo budashoboka.
Ati “Iyo abantu bakundanye ibyo aribyo byose baba barakundanye kandi kwivanamo ikintu nk’icyo ntibyoroshye, iyo bakomeje gucudika baba babeshyana kandi babeshya n’abandi.”
Yakomeje avuga ko mu gihe bakomeje kubonana, kuvugana nibindi bishobora kongera kuzura amarangamutima bari bafitanye.
Ati “Amarangamutima arongera akazamuka rimwe na rimwe ugasanga baciye inyuma abo bari gukundana nabo muri icyo gihe.”
Namubajije niba yakundana n’umukobwa ufite inshuti bigeze gukundana, mu gusubiza ati “Ntibibaho! Ntabwo twakundana kuko usanga kenshi aba agikunda uwo yise inshuti nubwo yashaka kubihisha.”
“Ibi byambayeho nkundana n’umukobwa ufite inshuti magara nyuma nza kumenya ko bakundanye baza gutandukana, nabwo nabimenye kuko yemeye ko yanshiye inyuma.”
Ibi abihuriyeho na Aline Umuhoza wavuze ko yakundanye n’umusore ugicudikanye n’uwo batandukanye biza guteza ibibazo mu mubano wabo.
Ati “Frank (uwo bakundanye) buri gihe yabaga ari kumwe na Jessica (inshuti ya Frank) ngo ni inshuti magara, yamwitagaho kurusha uko yanyitagaho yamuhaga umwanya kurusha uko yampaga umwanya.”
Yakomeje ati “Kuko namukundaga sinabashije kumuvaho hakiri kare ariko byagaragaraga ko akunda Jessica, gusa isomo nararyize sinzongera.”
Nubwo bigoranye ko abantu bakundanaga bashora kuba inshuti na nyuma yo gutana cyane cyane iyo hari icyo bapfuye, hari abagaragaza ko bishoboka.


text:
Ngirabakunzi na Nyiranzahorampoze bahishuye ibanga ry’ umuryango utekanye
Umuryango w’icyitegererezo wa Ngirabakunzi James na Nyiranzahorampoze Jeannine, utuye mu murenge wa Kanjongo mu karere ka Nyamasheke ufite ubuhamya bukomeye bw’uburyo kubakira ku rukundo n’ubwumvikane bitumye bagera kure hashoboka mu iterambere.
Ngirabakunzi James avuga ko yashakanye na Nyiranzahorampoze Jeannine mu mwaka wa 2003, ubu bafitanye abana 4.
Yagize ati: “Ubuhamya bw’imibereho y’umuryango wange, bugizwe n’ingingo 3, iya mbere ibyadufashije kugira ngo iyi mibereho myiza tuyigereho, ingingo ya kabiri ni umumaro byatugiriye mu muryango wacu, ingingo ya 3 ni ubutumwa.”
Avuga ko ikintu cya mbere mu gutuma habaho imibereho myiza mu muryango ari urukundo, kuko bubakiye ku rukundo mbere yuko bashinga urugo.
Yagize ati “Twubakiye ku rukundo kuko uyu mugore wange no kunyemera habayeho imbaraga z’Imana, igituma mvuga ibi, nari nkennye bishoboka kandi yashakwagwa n’abasore benshi bandushaga ubushobozi, ariko ntiyigeze areba ubushobozi bw’abo basore, icyo yubatseho cyane ni urukundo, kuko yari amaze kumenya ibanga ryuko aho urukundo ruri ibintu biza.”
Ngirabakunzi akomeza yungamo ati “Ikindi cyatumye imibereho myiza tuyigeraho, ni ukwicara tukajya inama ku kintu cyose tugiye gukora mu muryango. Mu muryango wacu, kuva saa mbiri tumaze gufata amafunguro ya nimugoroba kugera saa mbiri n’igice, tugira umwanya wo kwicara, tukavuga ku bintu bigenda neza, yewe n’ibitagenda neza tukabivugaho, kandi uwakoze neza tukamushimira, uwakoze nabi tukabijyaho inama kugira ngo ubutaha azakore neza.”
Ikindi kintu cyatumye iyo mibereho bayigeraho ngo ni ugushyira hamwe.
Ati “Mu muryango wacu, dushyira hamwe, nta bwo duhishanya ku bijyanye n’umutungo. Ikindi kintu gikomeye cyane, umuryango wange, tumaze kubona ko twiyubatse nagize igitekerezo njya kwiga mu mashuri yisumbuye, ubundi amashuri abanza nayize mu 1994, nyuma y’imyaka 32 ni ho numvise izo nzozi nziza zije, nicara mu muryango nkuko dusanzwe twicara, mbwira umugore n’abana nti ndumva muri njye nshaka kwiga mu mashuri yisumbuye.”
Ngirabakunzi avuga ko umugore we yabyishimiye agira ati “umugore wanjye aranyishimira, arambwira ati mugabo wanjye, ubwo ugiye kwiga amashuri yisumbuye twese nta bwo twahita tujyayo nanjye numva nshobora kuziga imyuga ariko wowe banza ugende wige nurangiza nanjye nzabona kujyayo kuko ari yo nkunda, akaba ari nayo nashobora.”
Nyuma y’icyo gitekerezo, Ngirabakunzi avuga ko yahise yerekeza iy’ishuri. Ati “Igitekerezo namaze kugira cyo kujya kwiga, nahise nerekeza ku burezi bw’ibanze bw’imyaka 9, nsaba umuyobozi w’ishuri umwanya wo kwiga, arawunyemerera nambara umwambaro w’ishuri mfata n’amakaye njya mu ishuri ndiga, ubwo twari dufite abana batatu, ariko muri kwa kujya inama ku kintu cyose mbwira umugore nti, ubwo ngiye kwiga, reka tuboneze urubyaro, kuri abo bana batatu, ninzarangiza kwiga amashuri yisumbuye tuzongera tubyare undi mwana wa kane.”
Avuga ko ari ko byagenze, ati “Nafashe icyemezo, njya mu ishuri, niga ikiciro cya mbere cy’amashuri yisumbuye, nsoje nkomeza mu gufata ishami ry’amateka y’Isi, ubukungu n’ubumenyi bw’Isi ndangiza mu 2017, mfite impamyabumenyi y’amanota 37.”
Uyu mugabo Ngirabakunzi avuga ko mu gihe yajyaga ku ishuri, umugore we yasigaye mu rugo n’umuryago, akajya agura inka akayigurisha yamara kuyigurisha akamutangira amafaranga y’ishuri.
Ati “Hari ikindi gikomeye umugore wange yakoze nkiri ku ishuri, yazanaga n’abana bakansura, bikanshimisha, bikanyongerera imbaraga zo kurushaho kwiga ndetse no gutsinda. Ikindi ngitangira kwiga, umuryango wanjye kuko nigaga mu kigo mbayo wasigaranye umubabaro, ndetse bahura n’ikigeragezo gikomeye cy’amagambo kuko abantu babwiraga umugore wanjye bati, umugabo wawe aracyari muto, umuhaye rugari muri bariya bana b’abakobwa, ubwo narangiza kwiga azahita aguta, yitungire abakobwa beza bazaba bamaze kurangizanya amashuri.”
Gusa, ngo umugore we kubera ko ari umugore w’umutima nkuko abyivugira, ngo ayo mabwire y’abantu nta bwo yigeze ayumva, habe no kuyaha agaciro.
Yagize ati “Ikindi cyabimuteraga, yaranyizeraga nanjye nkamwizera. Ibyo bigatuma aho ndi mu ishuri ntagira ikibazo cyuko hari abandi bagabo bazinjira urugo kuko rimwe na rimwe nanjye hari ubwo ubuyobozi bw’ikigo bwampaga amahirwe yo gusura umuryango, tugasubira tukaganira.”
Kwa Ngirabakunzi bishimira aho bageze mu bukungu
Uyu muryango urishimira aho ugeze mu iterambere. Ngirabakunzi ati “Twatangiye urugo rwacu rukennye bishoboka, ariko buhoro buhoro, tugenda twiteza imbere kugeza ubwo kuri ubu dufite ibiti by’ikawa 400 twiguriye, dufite imirima 15 twaguranye n’umuryango wanjye.”
Avuga ko aho arangirije kwiga, yagize inyungu mu muryango we. Ati “Nafungutse umutwe, twicaye mu muryango nkababwira nti ndi kumva twakora imishinga iciriritse y’ubworozi bw’ingurube.”
Ibi byatumye kuri ubu bafite ingurube 3 zifite agaciro k’amafaranga y’u Rwanda ibihumbi magana 200 zibaha ifumbire, bagafumbira imirima, bakeza, bagasagurira n’amasoko.
Ati “Ikindi kintu gikomeye nungutse, aho mviriye ku ishuri, byatumye abana banjye bakunda ishuri, buri mugoroba bagira umwanya wo gusubira muri ya masomo, nanjye nkabafasha ya mikoro abarimu babahaye.”
Abagore bafite ubushobozi
Mu butumwa bwe, Ngirabakunzi abwira abandi bagabo ko abagore bashoboye, ahereye ku mugore we avuga ko akunda cyane kandi atazigera yibagirwa mu buzima bwe igikorwa k’indashyikirwa ababyeyi be batari barigeze bashobora, ngo yemera gusigarana abana kuko nkuko abivuga, igihe yari ari ku ishuri abana babo nta kibazo k’imirire mibi bigeze bagira, nta nubwo ngo bigeze bagaragara nk’abamwaye mu baturanyi.
Ngirabakunzi yagize ati “ni yo mpamvu nsaba abagabo guha abagore umwanya, ibitekerezo byabo birakenewe, baca mugani mu Kinyarwanda ngo nta mugabo umwe, bakongera bakavuga ngo ukurusha umugore akurusha urugo.”
Inama agira abagore n’abakobwa ngo mu gihe bagiye gushinga urugo, bakwiye kujya bagendera ku ihame ry’urukundo, kuko muri iki gihe hariho indwara ikomeye aho abajya gushinga urugo usanga abasore bareba ku mutungo uzava kwa sebukwe, ikindi ugasanga baraciririkanya ibiciro, bati njye nutampa ibihumbi magana 300 cyangwa magana 500 ntacyo twavugana.
Byongeye kandi we n’umugore we bagaya cyane bamwe mu babyeyi usanga bajya kwivanga mu buzima bw’abana, aho usanga hari bamwe mu babyeyi babwira abana ngo kwa kanaka nta bushobozi buhari, ntiwemerewe kujya gucyurayo umukobwa, ari yo mpamvu bashimangira ko aho urukundo ruri naho abantu batangira bakennye bashobora kugera ku bintu byinshi igihe bashyize hamwe bakajya inama.
Minisitiri w’Uburinganire n’Iterambere ry’Umuryango Amb. Nyirahabimana Solina, yashimye uyu muryango, akavuga ko n’iyindi miryango ikiri mu makimbirane ikwiye kubizibukira ahubwo ikimika ubwuzuzanye kuko ari inkingi ya mwamba mu kugera ku muryango utekanye kandi utera imbere.


text:
Ku cya 33 Gisanzwe A, 19 Ugushyingo 2017
Amasomo:
Isomo rya 1: Imig 31, 10-31
Zab 128 (127), 1-5
Isomo rya 2: 1 Tes 5, 1-6
Ivanjili: Mt 25, 14-30
Dufatire ku isomo rya mbere rivuga ibisingizo by’umugore w’umutima. Si we duhanze amaso gusa ariko, ahubwo n’umugabo we ni uko. Bakwiye guhuza intego yo gufatanya gukoresha neza amatalenta bahawe kugira ngo barusheho kuba mu rumuri bitegure neza Nyagasani.
Tujye mu miryango cyangwa mu ngo twishimira ibigwi by’abahatuye. Isomo rya mbere ryatinze ku mugore w’umutima. Ngo ntazabonwa na bose. Ni amahirwe kumubona. Ngo umugabo we aramwiringira cyane maze bagatunga bagatunganirwa. Uwo mugore ngo ni umunyamurava bitangaje. Ni byo. Birakwiye kuvuga ibigwi by’umugore cyane cyane mu Rwanda ko tuvuga ko umugore ari umutima w’urugo. Umugabo washatse neza kandi na we akaba afite umurongo mwiza mu buzima, nta na rimwe agira ipfunwe. Ahora yishimiye urugo rwe. Abana babo na bo bakura neza bafite umurava n’ikinyabupfura. Uwo mugore uvugwa ibigwi ariko, nta mahoro yagira mu gihe umugabo we yaba afite amatwara atambitse. Ni yo mpamvu iri somo ryaduha no kwishimira umuganji w’umugabo w’indakemwa.
Umugore mwiza n’umugabo uboneye, bari mu mugambi w’Imana. Yaremye umugore n’umugabo ibaha umugisha ngo babane bayubaha kandi babyare baheke bamererwe neza bateze imbere isi. Umuntu wese uje kuri iyi si Imana imuragiza ubukungu bwayo kugira ngo buzamugeze mu ijuru. Mu gusoza ubuzima bwe, igihe azaba yarabukoresheje mu nzira zinyura Imana, azashimishwa no kumva imubwira iti: “Tambuka mugaragu mwiza. Wabaye inyangamugayo mu byo nakuragije. Ngwino wishimane na Shobuja”. Na mbere y’uko umukobwa ashaka umugabo, na mbere y’uko umusore arongora, ni ngombwa kubanza kwiyumvisha umugambi Imana imufiteho akiyemeza kuyubaha muri byose iteka n’ahantu hose. Nta byo gukanura amaso no kurarikira ibyo abandi bafite. Aha ni ho dutangira gutana iyo twijujuta ngo Imana yaduhaye bike abandi ibaha byinshi. Kureba uko uri n’ uko uhagaze ukamenya ko Imana yatanze amatalenta ikurikije urugero rw’icyo ushoboye, ni byo bigufasha. Byaza umusaruro ibyo ufite utarurumbiye iby’abandi. Wigira ubwoba nka wa mugaragu mubi watabitse italenta yari yahawe. Wasanga yarabanje kwijujuta ngo ntiyahawe abiri cyangwa atanu nk’abandi. Uko waba uri kose, shishikara, ba maso muri iyi si ubuzima bwawe utabuzimya.
Hariho abasore bahangayitse. Bifuza kubaka ariko ngo bakomeza gushakisha umukobwa mwiza w’umutima bagaheba. Hari n’abakobwa b’umutima bifuza kubaka ariko bakaba batarabona umusore w’imico ihuje n’umugambi muzima w’Imana. Abo bose bahora bahangayitse. Icyo umuntu yababwira, ni uko aho gushaka nabi, umuntu yakomeza agategereza. Hari abashaka huti huti by’amarangamutima n’amareshyamugeni nyamara ntibatinde kubihirwa no kubura amahoro. Aho kugumagurwa wagumirwa.
Abubatse babarabanje kwitegura mu nzira Imana yaberetse, abo bamerewe neza barasingiza Imana kandi urugo rwabo rurangwa n’ubuntu. Wa mugore uvugwa ibigwi, ngo “Amaboko ye ayaramburira abakene, akagirira Ubuntu ababuraniwe”. Urugo rwiza ni urwo rutarangwa n’umwaga n’ubugugu. Ruragendwa. Rufasha abakene. Uwo mutima mwiza uronkera amahoro umugabo n’umugore mu rugo rwabo. Iyi ngingo ihuje n’uyu munsi ubaye uwa mbere mpuzamahanga wo gusabira abakene no kubafasha uko Papa Fransisiko yawutangije.
Yezu Kirisitu asingizwe. Umubyeyi Bikira Mariya aduhakirwe. Abatagatifu badusabire kuri Data Ushoborabyose.
Padiri Cyprien Bizimana


text:
Ku wa 4 w’icya 4 cy’Igisibo, B, 15/03/2018
Iyim 32, 7-14; Z 105, 19-20.21-22.23; Yh 5, 31-47.
Bantu b’Imana, Nshuti za Yezu, amahoro y’Imana aganze mu mitima yanyu maze Ijambo ry’Imana ribomore ibikomere muterwa n’ubuhakanama bugenda buhinduranya isura umunsi ku munsi mu bihugu byinshi byo kuri iyi si kandi bugatera benshi kwirengagiza ko iyi si ari intizo!!
Mana ikunda bose tabara abantu bose babuzwa hepfo na ruguru bahorwa izina ryawe, bahorwa kugukorera maze ubahe kukurangamira no kukugiraho umuvunyi, wowe wenyine Mana uharura inzira ikwiye mu ishyamba ry’inzitane no mu nyanja ngari maze abana bawe bagatambuka bemye nta mususu!
Ijambo ry’Imana liturujiya ya kiliziya yateguriye abana bayo riributsa ko kubaho ntacyo wemera cyangwa utinya ari intandaro y’ubuhamya butindi bubyara ubuhakanama. Bantu b’Imana, nshuti z’akadasomwa za Kristu, mwibuke kandi mwitegereze uburyo Uhoraho yabungabunze umuryango we uva mu Misiri, mwibuke uburyo akoresheje ukuboko kwa Musa yagiye awukura ahakomeye warangije kwiheba no kwiyanga! Ariko mu gihe urugendo rwari rugiye kugera ku musozo bahisemo kwicurira indi Mana kuko iyakoresheje Musa yananiwe! “Koko umurengwe uryana nk’inzara” kandi “umukecuru wijuse akina n’imyenge y’inzu ye”! Mbega abantu b’indashima? Mbega abantu b’urukozasoni? Mbega abantu bisenyeraho inzu? Mbega abantu b’ijosi rishingaraye? Bantu b’Imana namwe Nshuti za Yezu, mbasabiye kutabarirwa muri aba bantu bo muryango w’Imana bayigaragarije ko bayihaze!!! Ubuhamya bwabo ni ubuhakanamana kandi hari abantu benshi muri mwe babayeho mu bikorwa by’ubuhakanama, maze bakabeshya rubanda ko byose babikora ku nyungu z’umuryango w’Imana, mbasabye guhora muzirikana rimwe mu ibango ry’amagambo Nyina wa Jambo yatugejejeho i Kibeho agira ati: “ukwemera n’ubuhanyi bizaza mu mayeri”! Mbese aho ntibyugarije benshi!!!
Nta rindi banga riba ku isi ritsinda ubuhakanama uretse kwemera Imana na Kristu Umwana wayo n’Intumwa yayo mu bantu. Ubuhakanamana mu isi, ntibuzatsindwa n’imbaraga z’ubutegetsi busanzwe, ntibuzatsindwa n’imbaraga z’ikinyagihumbi, ntibuzatsindwa no kwifata bupfubyi, ntibuzatsindwa no kwiheba cyangwa kwiyanga,…Ubuhakanama buzatsindwa n’ukwemera kubakiye ku bubasha bwa Kristu wamanitswe ku giti cy’umusalaba kubera umukiro wawe nanjye, buzatsindwa no kwigirira icyizere mu ibanga ry’Imana mu mbaraga na Roho Mutagatagatifu, buzatsindwa n’imbaraga z’umutima si uz’ubwennge butindi, kuzatsindwa n’isengesho ridahuga ridafunguye kandi ritayunguruye!
Bantu b’Imana namwe nshuti za Kristu! Mu uru rugendo rugana Icyumweru Gitagatifu mbifurije mwese, gukomera kuri Kristu. Nimwime amaso n’amatwi imiyaga y’ubuhakanamana ibugarije, murangamire Kristu n’umukiro twaronkeye ku Musaraba. Musenge, Musenge, Musenge cyane kandi musengere mu mitima yanyu kuko imitima yanyu ari yo ngoro y’ukuri y’Ubutatu Butagatifu! Mbasabiye umugisha ku Mana yacu kandi nanjye ndawubahaye!
Padiri NKUNDIMANA Théophile.


text:
MENYA NIBI (igice cya mbere) : Yari umutunzi, ashaka kugerayo ariko ntiyari azi inzira!
Mu myaka yashije nigeze gutekereza ku bantu ba batunzi (abakire), muri icyo gihe rero nibwiragako abatunzi batajya bagira icyo bakena cyangwa ngo bagire icyo bifuza cyane ko nabonaga babayeho mu buzima bwiza. Hashize igihe naje kwegera umubyeyi ukuze, mubaza iby’icyo…
198 total views
Ikibazo Imana ifitanye n’Abigisha Igice cya munani: Bihutiye kubabatiza bibagirwa/batinda kubigisha nicyo cyatumye badakura.
Mbese ibyo usoma ibyo urabyumva (Ibyakozwe n’Intumwa 8:30B). Aya ni amagambo yavuzwe n’umugabo witwa Filipo ayabaza inkone y’umugabekazi Kandake w’abanyetiyopiya kuko yari yarasobanukiwe ko ishingiro ryo kumenya atari ugufata mu mutwe ibyo dusoma ahubwo ishingiro ryo kumenya ari ukumva no…
306 total views, 2 views today
Urwandiko rwandikiwe ab’Itorero igice cya cyenda: Bamwe ni kumanywa abandi ni nijoro, barabashatse baburirwa irengero, abandi bari kuboroga mu marira menshi, polisi mpuzamahanga irahamagaranye, nyuma babonye icyabiteye
Umunsi umwe nigeze kwibaza mu mutima nti: kubera iki abahanuzi, abaririmbyi iyo bahanura cyangwa bari kuririmba bavuga bati: umunsi umwe tuzirirwa mu isi ariko ntituyiraremo ubundi bakavuga ko tuzarara mu isi ariko ntituyirirwemo? Ese kubera iki batavuga kimwe muribyo? Naje…
524 total views, 2 views today
Ikibazo Imana ifitanye n’Abigisha Igice cya karindwi: banze gusabana nabo bayobora ngo baba bisuzuguza/je.
Mumyaka itanu ishize nigaga mu ishuri ry’igishaga ubuyobozi no guhindurira abantu kuba abigishwa ba Yesu, ubwo twigaga isomo ry’ubuyobozi twabajijwe n’umwarimu uko umuyobozi agaragara bamwe muritwe ndibuka ko basubije ko ari umuntu munini ugaragiwe n’abarinzi bafite intwaro mu ntoki zabo,…
2,988 total views, 2 views today
Urwandiko rwandikiwe ab’Itorero Igice cya munani: yababajije ikibazo cy’ubumenyi (Satani), ababwirako bazasa n’Imana bibagirwa ko baremwe mu ishusho yayo (Adamu na Eva).
Satani si umuswa nkuko bamwe bashobora kuba babyibwira, ahubwo ni umuhanga mu bice bitandukanye by’ubuzima, ariko turagaruka ku gice cy’iyobokamana. Satani ni umuhanga wazobereye mukubaza ibibazo-suzuma bumenyi ryerekeye iyobokamana agamije kujora (criticism) amahame n’amategeko y’umuremyi ngo acogoze abizera binyuze mu…
998 total views
Urwandiko rwandikiwe ab’Itorero Igice cya Karindwi: Nubu baracyabijyaho impaka ibirenge bye bireba imbere ariko amaso ye arareba inyuma (Mukaroti).
Mu mutima w’umuntu niho hacurirwa imigambi myiza cyangwa mibi kandi icyihuzuye amaherezo, nicyo kimutera imbaraga zo gusohoza iyo migambi. Hahirwa umuntu ugufitemo imbaraga, Hahirwa abafite mu mitima inzira zijya i Siyoni (Zaburi 84:6). Kuzuza umutima ibiwuhesha imbaraga ndetse n’ubundi butunzi…
644 total views
Ikibazo Imana ifitanye n’Abigisha Igice cya Gatandatu: kubera Ubucuti yarafitanye n’Umutambyi byatumye amushyira mu nzu y’Imana (Eliyashibu).
Umwigishwa asa n’umwigisha ndetse ntawaba umwigisha adafite icyo ahuriyeho n’uwamwigishije bityo ushobora kubona umwe yigisha ukamenya uwamwigishije uwo ariwe. Igitangaje singano yibyo yize afite ahubwo igifite icyo kimaze ni isooko yavomeyeho iyo ngano. Mu isezerano rya kera Imana yahisemo ubwoko…
528 total views
Urwandiko rwandikiwe ab’itorero igice cya Gatandatu: Nubwo yari mugufi ndetse akitwa n’Igisambo ariko dufite Abakiristo nkawe byahanagura amarira ya benshi (Zakayo).
Iyo uri mu ikoraniro uteraniramo ukumva umwigisha avuze izina Zakayo ni iki kiza mubitekerezo byawe bwambere? Ntekerezako uhita ubona umugabo mugufi, ndetse hari nabahita bumva umukire wisuzuguje akurira igiti ashaka kureba Yesu. Ndetse harinirindi tsinda ry’abantu bavuga ko yari umujura,…
3,693 total views, 2 views today
Ni iki kihishe Inyuma y’ Urugendo rwa Korali Vumiliya?
Korali Vumiliya ikorera umurimo w’Imana muri Kaminuza y’U Rwanda,Ishami rya Huye iri kwitegura kujya mu rugendo rw’Ivugabutumwa I Musanze, uru rugendo ruzamara Iminsi ibiri. CEP-UR HUYE ni Umuryango w’abanyeshuri b’abapantekote ukorera umurimo w’Imana,kaminuza y’u Rwanda,Ishami rya Huye.Uyu muryango ugira korari…
946 total views
Korali Enihakole ikoza amateka ihuze CEP-UR HUYE yose basangira Inka.
Korali Enihakole ni imwe mu zikorera Umurimo w’Imana muri kaminuza y’U Rwanda,ishami rya Huye Muri CEP UR HUYE. Kuri iki cyumweru iyi korali yateguye umunsi wo gushimira Imana yabanye nabo mu gihe gitambutse, akaba ari Umuhango wabereye hanze ya kaminuza…
914 total views


text:
Ku wa gatandatu w’icyumweru cya 24 B gisanzwe,
22 Nzeli 2012
AMASOMO: 1º.1 Kor 15, 35-49
2º. Lk 8, 4-15
Abapfuye bazazuka bate?
Mu iyobokamana, hagwiriyemo amatsiko menshi. Byinshi mu byo twemera biteye amatsiko. Ujyaho ukibaza uko Imana iteye! Wumva wabimenya neza mu bwenge bwawe. Wibaza uko yaremye n’igihe yaremeye ibyo ubona! Wibaza kandi igihe isi izashiririra! Ese ujya utinyuka no kwibaza igihe uzapfira n’uko uzapfa? Ese wibaza ikizakurikira urupfu rw’umubiri wawe? Ibyinshi mu bigize imyemerere yacu, ni amabanga akomeye. Ni na yo mpamvu tubyita amayobera.
Abanyakorinti ndetse n’abandi benshi bo mu gihe cya Pawulo Intumwa, bahoranaga amatsiko yerekeranye n’umunsi w’izuka. Amizero y’izuka, ni inyigisho ikomeye yihariraga umwanya munini mu bakristu ba mbere. Si bo bonyine kandi kuko natwe amizero yacu ashingiye ku izuka nk’umutsindo w’ubuzima ku rupfu. Gupfa k’umubiri ntitubishidikanya na gato. Buri wese azi ko azapfa. Icyamwihishe kandi afitiye ubwoba n’isusumira, ni umunsi ibyo bizabera. Hari n’abavuga ko byaba byiza umuntu amenye igihe azapfira, ngo nta wakongera kugira nabi kuko yabaho yitegura umunsi we wa nyuma ku isi. Kubimenya cyangwa kutabimenya ariko, nta cyo byongera ku kuri kw’ibigomba kuba Data Ushoborabyose We azi neza.
Abakristu ba mbere bahoraga bashishikariye gusenga no gutega amatwi inyigisho z’intumwa. Intumwa, ziyobowe na Roho Mutagatifu, ntizahwemaga gusobanurira abayoboke inyigisho z’iby’ijuru. Abakristu barabyumvaga bakanyurwa ariko ntibibabuze kugaragaza amatsiko akabije bafitiye zimwe mu ngingo z’ukwemera.
Abapfuye bazazuka bate? Ni cyo YEZU ashatse ko uyu munsi tuzirikanaho by’umwihariko. Kuzuka ni ubuzima butera ubwuzu abakunzi ba KRISTU kuva kera. Bamwe batekerezaga ko bitazatinda kuko byagombaga kuba YEZU KRISTU agarutse gucira imanza abazima n’abapfuye. Nk’abanyatesaloniki bo, benshi muri bo bari barihaye kwirirwa bategereje ihindukira rya YEZU KRISTU, bityo bakabaho nta cyo bitayeho. Bamwe muri bo, no kurya nta cyo byari bikibabwiye. Hari n’abiberagaho batagira icyo bakora ngo bategereje umunsi w’izuka n’irangira rya byose. Pawulo Intumwa yabasobanuriye ko, uko ibyo bizaba n’uko bizagenda ntawe uzi umunsi ariko ko kwitegura ari ngombwa kandi ko Nyagasani atwihanganira ntiyihutishe uwo munsi ategereje ko twihutira kumugarukira. Kwitegura uwo munsi, ni ugukururwa n’ububengerane bw’izuka. Ubwo bubengerane buturuka ku guhindurwa ukundi k’umubiri wacu ushanguka. Umubiri wacu w’umunyantege nke uzahindurwa bundi bushya. Uzaba ari umubiri wambitswe ikuzo ry’izuka rya KRISTU.Nta wagira ubwoba bw’ibyo mu gihe azi ko YEZU amaze kuzuka yiyerekanye mu mubiri yahoranye ku isi ariko wahindutse ukundi. Koko rero, nyuma yo gutsinda urupfu, umubiri wa mbere uhinduka umubiri utakiboshywe n’amategeko y’isi. Uwo mubiri wigenga utakiremerewe na kamere y’inyagitaka, ni wo tuzambikwa ku munsi w’imperuka. Ni imbuto nziza izaba yeze ku kubaha YEZU KRISTU no kumukurikiza. Aha ni ho twumva ko nta muntu n’umwe uzaremererwa na kamere ye mu gihe azaba yarihatiye kuba indahemuka akurikiza Ivanjili. Kugira ishyushyu ryo kuzatsinda no kuzambikwa umubiri mushyashya, ni ko kuba igitaka cyiza cyakira ya mbuto YEZU abiba agamije kuturinda ubushanguke.
Inzira yo guharanira ubwo budashanguka, ni iyo guhora dushakashaka uburyo twaryoherwa n’Ijambo ry’Imana, bityo imyanda yose duhura na yo tukayizibukira. Ni byo koko, uyu mubiri wacu wagenewe ubudashanguka uhora ukururwa n’icyaha. Mbere yo kwibaza uko tuzazuka, ni ngombwa kuzuka buri munsi! Igihe cyose ugiye kuzikama mu cyaha kubera intege nke z’umubiri, tekereza ko KRISTU yatsinze. Tekereza ko aguhanze amaso. Tekereza ko aguhagaze iruhande abengerana ikuzo ry’izuka kandi afite ububasha bwo kugukiza icyaha n’icyagane icyo ari cyo cyose.
Abapfuye bemera IMANA DATA se wa YEZU KRISTU ku bwa ROHO MUTAGATIFU bumvira, abo ngabo bazazukira kubaho iteka mu bisingizo biryoshye. Abanze kwakira Ijambo ry’Imana cyane cyane abiyemeje kurwanya Imana, na bo ntibazapfa buheriheri ahubwo bazaberaho guhangayika ubuziraherezo. Bazabaho barira kandi bahekenya amenyo mu maganya tutabona uko dusobanura. Bambwe mu bari kuzajya mu muriro, barawuhonotse kuko bumvishe Ijambo ry’Imana bakemera guhinduka aho kurimbuka. Ijambo ry’agakiza twamamaza buri munsi, ni ryo rigenda ritabara bamwe na bamwe bemera. Duhore dusaba imbaraga zo kuryigisha dushize amanga kugira ngo muri Kiliziya dukomeze turohore abarohamye, bityo, ku munsi w’urubanza bazazukira kubaho iteka barindwe kuba mu muriro utazima iteka ryose.
YEZU KRISTU ASINGIZWE.
BIKIRA MARIYA ADUHAKIRWE.
Padiri Cyprien Bizimana


text:
Dore impamvu kurya avoka ari ingenzi k’ubuzima bw’umuntu
Avoka ni urubuto rukunda kwishimira kuba ahantu hari ubukonje. Akamaro kayo kubuzima bw’umuntu; avoka ifite ubushobozi bwo gufasha igifu gukora igogora, ituma umutima ukora neza kubera acide iri muri avoka ikagabanya ihindagurika ry’umuvuduko w’amaraso. Avoka yifitemo acide ifasha umubiri kwirinda kanseri.
Abahanga bavukago muri avoka harimo intungamubiri nyinshi zikabakaba kuri 20 zifite akamaro kanini kumubiri w’umuntu. Kurya amafunguro ariho avoka bifasha umubiri mukugabanya ingaruka z’umubyibuho ukabije kuko yifitemo ibinure bishobora gutuma biringaniza isukari mumubiri. Avoka kandi igabanya ingaruka zokurwara diabeti. Avoka yifitemo ubushobozi bwokurwanya indwara z’umutima aho ituma ukora neza n’amaraso akabasha gutembera mumubiri neza. Aha tugiye kureba ibyiza 5 byo kurya avoka .
No.1. Avoka ikungahaye kuntungamubiri zifasha uruhu kumera neza
Abahanga bavugako avoka arikiribwa gikungahaye kuma vitamine atandukanye arimo A,B,C,E,K. Tukaba muri avoka dusangamo intungamubiri za magnesium, potassium ifasha umubiri kurwanya umuvuduko w’ihindagurika ry’amaraso, dusangamo nizindi ntungamubiri zifite akamaro kanini k’umubiri w’umuntu. Kurya avoka bifasha mukuba izindi ntunga mubiri zibasha kwinjira mumubiri. Avoka yifitemo amavuta atuma iruhu rw’umuntu rworohera. Kubabyeyi batwite nibyiza kuyirya kuko ikungahaye kuri vorate na vitamini B ituma umwana atwite atazavukana ubumuga.
No.2. Avoka igabanya ibyago byokurwara umutima
Amavuta aba muri avoka atuma umutima ukora neza akanatuma amaraso atembera mumubiri neza. Muri avoka byemezwako yifitemo intungamubiri nyinshi aho yifitemo acide iturinda indwara zitandukanye zishobora gufata umutima.
No.3. Avoka iturinda indwara z’amaso
Avoka nikiribwa gifitiye akamaro kanini umubiri w’umuntu kuko ikungahaye kuntungamubiri nyinshi zifite akamaro kanini kumubiri wumuntu. Ubushakashatsi butandukanye bwakozwe kuri uru rubuto buvugako avoka ifite ubushobozi bwokurinda umuntu amaso aho butuma umuntu urya avoka bituma agira imboni nziza y’amaso, avoka ikaba irinda ikibazo cy’ishaza indwara ifata amaso.
No.4. Avoka igabanya amavuta mumubiri
Ubwoko bwa acide oreyike dusanga muri avoka nibwo butuma avoka ishobora kugabanya amavuta mumubiri kukigero runaka. Avoka mumiterere yayo igizwe n’ibinure na acide bivugwako igabanya amavuta mabi mumubiri bigatuma mumubiri hasigara amavuta arikukigero gikenewe n’umubiri. Umubiri ubukeneye amavuta ariko avoka iringaniza gutuma mumubiri hasigara amavuta akenewe gukoreshwa n’umubiri.
No.5. Avoka ninziza k’umwana ukiri munda
Avoka kubabyeyi batwite ninziza kumwana baba batwite kuko ituma umwana baba batwite akura neza munda kuko ni isoko ya vitamini nyinshi zitandukanye.Avoka kandi yifitemo imyunyu ngugu ifasha ubuzima bw’umwana kuba bwiza.


text:
Kuri 27/11/2015, mu muhango wo guherekeza umubyeyi we Asteria BISINDA witabye Imana kuya 22/11/2015 aguye mu bitaro byitiriwe umwami Roi-Faiçal azize uburwayi; Prezida Kagame yatangaje ko abuze inshuti ye magara! Ati uyu mubyeyi wanjye Asteria twabanye igihe kinini mu buhungiro hamwe ari umgabo ahandi umugore kubera ko papa yari yaritabye Imana muri za 1972, dukomeza ubuzima bubi imyaka 40 yose kugeza dutashye, ati ababyeyi bacu bahoraga batubwira kutazihorera kuko n’abashakaga kutwica mugihe twahungaga ni abo data yari yaragabiye ati muramenye mutazihorera narimwe kubabagiriye nabi! Ati asteria yahoraga ansaba by’umwihariko kuba umukristu nkagera ku rwego nk’urwe!
Prezida Kagame akomeza agira ati : ‘’u Rwanda rwashyize imbere imbabazi kuko ari umurage nasigiwe n’ababyeyi kuko ariyo nzira yonyine iganisha igihugu mu iterambere ati aliko ntangazwa n’abantu bambwira ngo mu Rwanda ntabwo nihanganira abatavugarumwe nanjye ati abavuga gutyo ni ukubasuzugura gusa, ati nihanganiye abatwiciye ndetse n’abaduhigaga nkaswe abatavugarumwe natwe??’’
Banyarwanda, banyarwandakazi, ijambo ’’imbabazi ‘’ prezida Kagame asa nuwibanzeho yaba se noneho urupfu rw’umubyeyi we Asteria (Imana imuhe iruhuko ridashira) rumushoboje gukanguka akamenya ko ntawe uruteguza? Ko kudatanga imbabazi cyangwa kwihorera bigira ingaruka zikomeye? Ejo cyangwa ejobundi tukumva zimwe mu mbohe zitavuga rumwe nawe nka Mme Ingabire Umuhoza Victoire, Mushayidi D. n’abandi…..bagiriwe imbabazi….?… Imana ishobora byose ibyuzuzemo umwuka muziranenge. Ati: ’’Ababyeyi banjye bahoraga bambwira kubabalira kuko n’abashakaga kubica ni abo data yari yaragabiye!!! kurinda duhungira muli Ouganda’’.
Banyarwanda, Banyarwandakazi, u Rwanda ntiruba ruvugwa nk’indengakamere mw’ ihohoterwa ry’ikiremwamuntu mu ruhando mpuzamahanga iyo Prezida Kagame aza kuba yarumvise akanubahiriza umurage n’impanuro z’ababyeyi be. Aliko ntibyamuca intege kuko igihe gishobora kuba ari iki, kuko imbabazi zose zituruka kuyaduhanze. Iyo uzihereranye hangirika byinshi bitagira igaruriro aka wa mugani ngo urwishigishiye ararusoma. Murakoze.
Ku wa 29/11/2015, na:
A.BEN NTUYENABO, KIGALI-RWANDA.


text:
Bamaze kubona ko ubuvuzi bw’indwara ya kanseri mu Rwanda, bugenda butera imbere uko Igihugu kigenda cyiyubaka, bamwe mu bagize Urubuga Ngishwanama rw'Inararibonye z'u Rwanda,
bakoreye urugendo mu bitaro bya Butaro mu Karere ka Burera, mu gikorwa cyo gusesengura imbogami zigaragara mu buvuzi bw’indwara ya Kanseri, bagamije gutanga umusanzu w’ibitekerezo
ku buryo habone umuti no kugira ngo ubwo buvuzi burusheho gusubiza ibibazo abarwayi bafite.
Bimwe mu byihutirwa basanga bikwiye gukora n’ugushyira imbaraga mu gutegura abaganga b’inzobere mu kuvura iyi ndwara no Gukora ubushakashatsi hakamenyeka ubwoko bwa kanseri zikunze
kwibasira abanyarwanda n’izikomeje kugaragara mu karere kurusha izindi, kugira ngo igenamigambi mu kuyivura rishingire ku bintu bifatika.
Murakoze


text:
Inyigisho y’uwa kabiri w’icyumweru cya 4 gisanzwe, giharwe, B
Ku ya 3 Gashyantare 2015
AMASOMO: 1º. Heb 12, 1-4; 2º. Mk 5, 21-43
Isomo ya mbere rishaka kuduha umuti nyawo mu ndwara zikanganye duhura no zo kuri iyi si. Hari uwahita akeka indwara zikanganye nk’ iyi sida ikomeje kuyogoza abantu cyangwa se kanseli n’izindi z’ibikonyozi zitinywa kubera kumunga umuntu, kumukonjakonja no kudakira! Oya da, hari indi ndwara ikwiye guhangayikisha: umubabaro, agahinda n’intimba bidashira. Ese hari umuntu n’umwe utarigeze yinjirwa n’agahinda? Birashoboka ko twe dusoma iyi nyigisho ibyo byaba byaratubayeho; biranashoboka ko dufite umutima w’intimba, amaganya n’agahinda; n’aho kandi byaba bitatureba by’umwihariko, hari n’igihe umubyeyi, umuvandimwe, umwana cyangwa inshuti baba bahangayitse bikatubabaza cyangwa bikatugiraho ingaruka. Umuntu uhuye n’ibimubabaza akunze kwiheba; hari n’igihe ahebera urwaje akiyahuza inzoga, amatabi n’ibindi biyayurabwenge cyangwa se akiyahura ngo akemuye ikibazo! Ni kenshi tuvuga ko iyi si turimo ari akabande k’amarira! Hari abantu bemeza ko bavukiye kuruha no kubabara! Kanaka kuva akiri umwana ntiyigeze yishima: yamaze kuvuka nyina yitaba Imana hashize igihe gito se nawe aba aratabarutse; yakuze bimugoye agira abantu bamushyira mu ishuri abonye akazi mu gihe gito arashyingirwa ngo hateho iminsi mike aba akoze agisida acika akaguru n’akaboko uwo bashakanye aramutererana; ubu yariyanze kuko mu buzima atigeze anezerwa! Hari n’ibindi byinshi bishengura kandi hari ingero nyinshi. Tuzagira dute?
Nta muntu n’umwe ushobora kwihanganira amagorane ahura na yo, keretse ufite ya ngabire yo kwiyumanganya ibimubabaza. Isomo rya mbere ryatubwiye ko dushobora gutera imbere duhanze amaso YEZU. Ibyo bivuze iki ku muntu utamwemera? Ntacyo. Ni yo mpamvu igihe cyose dukwiye gusaba amahirwe yo kugenda muri iyi si ariko tugana YEZU. Ni ho ibyo ducamo bitaducamo kabiri ngo bidusibire amayira y’ijuru ryo mahoro n’umunezero bihoraho. Iyo uwemera atekereje ku mibabaro ya YEZU KIRISITU, avanamo ihumurizwa akanamenya ko nyuma y’ibi hazaba umunezero gusa. Inyigisho nk’iyi isa no gusetsa cyangwa kwivugira ku muntu ugifungiranye mu mwijima w’isi atarigiramo agashashi kamutera kurangamira ijuru. Ibyo si ibintu bidashoboka: twamenye ko hari abandi bantu benshi cyane mbere yacu banyuze mu mibabaro bagera mu ijuru. Ni cyo iyi nteruro ivuga: “…ubwo duhagarikiwe n’inteko ingana ityo y’ababaye intwari mu kwemera, nitwigobotore imizigo idushikamiye n’icyaha gihora kiducogoza, maze tuboneze inzira ubutagerura mu ntambara twahamagariwe, duhanze amaso YEZU…”. YEZU ubwe waje ku isi aje kudukiza agakora ibitangaza byo gukiza nk’uriya mukobwa wa Yayiro yazuye cyangwa uriya mugore wamukozeho uburwayi bugatumuka…uwo YEZU atubwira ko muri We dutsinda ibibi byose: icyaha kimunga umutima, ibizazane duhura na byo muri iyi si n’ibindi byose…Ni ukuri dukeneye kumva uko YEZU KIRISITU akiza abantu natwe ashaka kudukiza muri iki gihe. Arahirwa utazitandukanya na YEZU kubera ingorane zo ku isi zimuriho. Si bake cyane basenga bakizihirwa ariko ibyago byaza bagasezera ku isengesho. NYAGASANI YEZU, uturinde kwinubira ibiturushya, tukurangamire cyane cyane mu buzima wabayemo hano ku isi kandi dukururwe n’ibyishimo bidashira utuzigamiye mu ijuru duhonotse amagorwa yo muri iyi si.
BIKIRA MARIYA aduhakirwe. Abatagatifu Blazi, Osikari, Adelini, Anatoli na Selerini duhimbaza none badutere ingabo mu bitugu mu rugamba twahamagariwe. Twizeye kuzarutsinda cyane cyane ko tutararwana bigeze aho kuvushwa amaraso mu ntambara y’icyaha turimo.
Padiri Cyprien BIZIMANA